**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Σεπτεμβρίου 2025, ημέρα Τρίτη και ώρα 10.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις»

Στη συνεδρίαση παρέστησαν επίσης η Υπουργός Κοινωνικής Συνοχής και Οικογένειας, κυρία Δόμνα – Μαρία Μιχαηλίδου, η Υφυπουργός Κοινωνικής Συνοχής και Οικογένειας, κυρία Έλενα Ράπτη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σε όλους. Καλημέρα, κυρίες και κύριοι συνάδελφοι. Είναι η πρώτη μας συνεδρίαση μετά την διακοπή των λειτουργιών της Βουλής για τον Αύγουστο, για το καλοκαίρι. Εύχομαι να έχουμε μια καλή και δημιουργική κοινοβουλευτική χρονιά.

Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις». Στη συνεδρίαση της Επιτροπής μας παρίσταται η Υπουργός Κοινωνικής Συνοχής και Οικογένειας, κυρία Δόμνα - Μαρία Μιχαηλίδου και η Υφυπουργός Κοινωνικής Συνοχής και Οικογένειας, κυρία Έλενα Ράπτη.

Θα ανακοινώσω τον προγραμματισμό των συνεδριάσεων των Επιτροπών μας, ενόψει της επεξεργασίας του νομοσχεδίου. Αύριο, Τετάρτη 3 Σεπτεμβρίου, προτείνω να διεξαχθούν δύο συνεδριάσεις, η πρώτη στις 10.00΄, με αντικείμενο την ακρόαση των εξωκοινοβουλευτικών προσώπων και η δεύτερη στις 13.00΄, για τη συζήτηση επί των άρθρων του νομοσχεδίου. Η τέταρτη συνεδρίαση θα αφιερωθεί στη β΄ ανάγνωση και προτείνω να διεξαχθεί τη Δευτέρα 8 Σεπτεμβρίου στις 16.00΄.

Θα ήθελα στο σημείο αυτό να καλέσω τους Εισηγητές και τους Ειδικούς Αγορητές να προτείνουν τους φορείς που επιθυμούν να κληθούν στην αυριανή συνεδρίαση και θα παρακαλούσα οι προτάσεις σας να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα αναγνώσω στη συνέχεια.

Η κυρία Μαρία Συρεγγέλα, Εισηγήτρια της Πλειοψηφίας, έχει τον λόγο για να ακούσουμε τις προτάσεις της για τα εξωκοινοβουλευτικά πρόσωπα.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Καλούμε την ΑΣΤΕ, Ανώτατη Συνομοσπονδία Τριτέκνων Ελλάδος, την ΟΠΟΤΤΕ, Ομοσπονδία Τριτέκνων Ελλάδος, την ΠΟΤ, Πανελλήνια Ομοσπονδία Τριτέκνων, την Πανελλήνια Ένωση Τριτέκνων, το Δίκτυο Παροχών Υπηρεσιών για Άτομα με Αναπηρία, την Εθνική Συνομοσπονδία Ατόμων με Αναπηρία, την Εταιρεία Προστασίας Σπαστικών «Πόρτα Ανοιχτή», το Κέντρο Κοινωνικής Πρόνοιας της Περιφέρειας Αττικής, το Εθνικό Κέντρο Κοινωνικής Αλληλεγγύης, τον Οργανισμό Προνοιακών Επιδομάτων Κοινωνικής Αλληλεγγύης, ΟΠΕΚΑ, την Πρωτοβουλία για την Κρατική Ακίνητη Περιουσία, την Προστασία και την Αξιοποίησή της και τον Συνήγορο του Πολίτη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Καλημέρα, κύριε Πρόεδρε. Καλημέρα σε όλους. Καλούμε την ΠΑΝΣΥΠΟ, τον Σύλλογο των Εργαζομένων στον ΟΠΕΚΑ, τους Εργαζόμενους Καταναλωτές, τη ΓΣΕΕ, το Ελληνικό Δίκτυο για το Δικαίωμα στη Στέγη και την Κατοικία, την Αναπτυξιακή Αθήνας Α.Ε., τον Πανελλήνιο Σύλλογο Προστασίας Ενοικιαστών, την Ένωση Ενοικιαστών - Ενοικιαστριών Θεσσαλονίκης, την ΕΣΑμεΑ, την Ένωση Ασθενών Ελλάδας, τον Σύλλογο Αρχιτεκτόνων Διπλωματούχων Ανωτάτων Σχολών Αττικής, τη ΚΕΔΕ, την Ευρωπαϊκή Συνομοσπονδία Μεσιτών και την ΟΠΟΤΤΕ. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Ευχαριστούμε. Η κυρία Νοτοπούλου, η Ειδική Αγορήτρια της Κοινοβουλευτικής Ομάδας του ΣΥΡΙΖΑ έχει καθυστερήσει, όμως έχει καταθέσει τις προτάσεις για τους φορείς, αλλά θα μας τις πει όταν λάβει το λόγο για την εισήγησή της.

Το λόγο έχει η κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε. Για να μην επαναλάβουμε κάποιους, την Ομοσπονδία Πολυμελών Οικογενειών με Τρία Τέκνα, την ΟΠΟΤΤΕ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):**  Ευχαριστώ, κύριε Πρόεδρε. Λοιπόν, είναι η Πανελλαδική Ομοσπονδία Τριτέκνων, ΠΟΤ, Ένωση Πολυτέκνων Αθηνών, Ομοσπονδία Πολυμελών Οικογενειών με Τρία Τέκνα Ελλάδος, ΟΠΟΤΤΕ, Ανώτατη Συνομοσπονδία Πολυτέκνων Ελλάδος, ΑΣΠΕ, Ενιαίος Σύλλογος Γονέων και Κηδεμόνων ΑμεΑ Αττικής και Νήσων «Η Θεοτόκος», Σύνδεσμος Κοινωνικών Λειτουργών Ελλάδος και Ένωση Ακριτών. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Αθανασίου.

Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**  Έχουν ακουστεί πολλά πολλές προτάσεις με τις οποίες συμφωνούμε. Θα μείνω μόνο στην ΠΑΝΣΥΠΟ, Πανελλήνιος Σύλλογος Υπαλλήλων ΟΑΕΔ, τέως ΟΕΚ, τέως ΟΕΕ, Πανελλήνιος Σύλλογος Εργαζομένων ΟΓΑ, Ομοσπονδία Τριτέκνων Ελλάδος, η ΟΠΟΤΤΕ και η Ένωση Ενοικιαστών -Ενοικιαστριών Θεσσαλονίκης, που ακούστηκε από το ΠΑΣΟΚ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Φωτίου.

Το λόγο έχει ο κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):**  Ευχαριστώ, κύριε Πρόεδρε. Είναι η Ομοσπονδία Τριτέκνων Ελλάδος, η Εθνική Συνομοσπονδία Ατόμων με Αναπηρία, το Ελληνικό Δίκτυο για το Δικαίωμα στη Στέγη και την Κατοικία, «Άρσις», Κοινωνική Οργάνωση Υποστήριξης Νέων και ο Πανελλήνιος Σύλλογος Υπαλλήλων ΟΑΕΔ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Μπιμπίλας

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ. Κάποια ακούστηκαν. Είναι η ΚΕΔΕ, Κεντρική Ένωση Δήμων, Ομοσπονδία Ενοικιαστών, Τεχνικό Επιμελητήριο Ελλάδας, Ανώτατη Συνομοσπονδία Πολυτέκνων Ελλάδας, Πανελλήνια Ομοσπονδία Τριτέκνων, Πανελλήνια Ομοσπονδία Πολυμελών Οικογενειών με Τρία Τέκνα, Συνήγορος του Πολίτη, Ελληνικό Δίκτυο Καταπολέμησης της Φτώχειας, «Χαμόγελο του Παιδιού», ΔΥΠΑ ως διάδοχος του Οργανισμού Εργατικής Κατοικίας, Εθνικό Κέντρο Κοινωνικών Ερευνών, Εθνική Συνομοσπονδία Ατόμων με Αναπηρία και ΕΣΑμεΑ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Συνεχίζουμε με τις ομιλίες και τις τοποθετήσεις των Εισηγητών και των Ειδικών Αγορητών.

Το λόγο έχει η κυρία Συρεγγέλα.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Κυρία Υπουργέ, κυρία Υφυπουργέ, κυρίες και κύριοι συνάδελφοι, σήμερα συζητάμε ένα νομοσχέδιο που δεν αφορά μόνο θεσμικές αλλαγές, αλλά αγγίζει δυο από τις πιο κρίσιμες και αλληλένδετες, κατά την άποψή μου, προκλήσεις της χώρας μας. Το ένα είναι το στεγαστικό πρόβλημα, που πιέζει ιδιαίτερα τους νέους, αλλά και τα ευάλωτα νοικοκυριά, και φυσικά το δημογραφικό ζήτημα, που απειλεί τη μακροπρόθεσμη βιωσιμότητα της κοινωνίας και της οικονομίας μας.

Η Πολιτεία, ήδη από το 2019, αναπτύσσει διαρκώς σχέδια για να ανταποκριθεί και στα δύο αυτά ζητήματα, αλλά δεν είναι μόνο εκεί. Προχωράει και σε πρακτικές λύσεις. Θεσμοθετήσαμε μέτρα για την εξισορρόπηση της οικογενειακής και επαγγελματικής ζωής. Με το ν. 4808 προχωρήσαμε σε γονικές πατρικές άδειες, στην εξίσωση της άδειας και του επιδόματος μητρότητας για κάθε μαμά, και από εκεί φτάσαμε στα προγράμματα στέγασης «Σπίτι μου 1» και «Σπίτι μου 2».

Τώρα έρχεται ένα ακόμα σημαντικό νομοθέτημα για να αντιμετωπίσει τις άνωθεν προκλήσεις με τρόπο σύγχρονο, κοινωνικά δίκαιο και φυσικά βιώσιμο. Το ένα μέρος του νομοσχεδίου αφορά την κοινωνική αντιπαροχή και τη στεγαστική πολιτική. Η στέγη είναι δικαίωμα, όμως για πολλούς συμπολίτες μας, ειδικά νέους, ζευγάρια που θέλουν να ξεκινήσουν τη ζωή τους ή οικογένειες με χαμηλά εισοδήματα, η εύρεση κατοικίας έχει γίνει αγώνας δρόμου. Το νομοσχέδιο εξελίσσει ένα σημαντικό εργαλείο, του οποίου η υλοποίηση μέχρι σήμερα αντιμετώπισε δυσκολίες, που ήταν η κοινωνική αντιπαροχή. Τι σημαίνει αυτό;

Το ελληνικό δημόσιο διαθέτει την αναξιοποίητη ακίνητη περιουσία του σε επενδυτές, εκείνοι αναλαμβάνουν την ανέγερση σύγχρονων, ενεργειακά αποδοτικών και λειτουργικών κατοικιών και από τα νέα αυτά κτίρια τουλάχιστον το 30% αποδίδεται στο Δημόσιο ως κοινωνικές κατοικίες, που θα μισθώνονται σε δικαιούχους με αντικειμενικά κοινωνικά και οικονομικά κριτήρια. Πρέπει να τονίσουμε πως οι κατοικίες αυτές δεν θα είναι αποκομμένες, όπως έχουμε δει να συμβαίνει στο παρελθόν. Θα αποτελούν μέρος του οικιστικού ιστού. Θα είναι ενταγμένες σε κτίρια πολλαπλών χρήσεων, ώστε να προωθείται η κοινωνική συνοχή. Παράλληλα, προβλέπεται καινοτόμα η δυνατότητα μίσθωσης με δικαίωμα εξαγοράς, δίνοντας σε πολλά νέα ζευγάρια την ευκαιρία να αποκτήσουν την πρώτη τους κατοικία.

Για την εφαρμογή του μέτρου το Υπουργείο αναλαμβάνει ρόλο κεντρικού φορέα υλοποίησης, με νέα Γενική Διεύθυνση Δημογραφικής και Στεγαστικής Πολιτικής. Δημιουργείται ηλεκτρονικό μητρώο στο Υπουργείο για την πλήρη διαφάνεια της διαδικασίας, ενώ στον ΟΠΕΚΑ συστήνεται μητρώο δικαιούχων, ώστε κάθε κατοικία να αντιστοιχεί σε αυτόν που τη χρειάζεται περισσότερο. Επιπλέον θεσπίζονται και σαφείς κανόνες για τη συντήρηση και την επισκευή των ακινήτων, ώστε η αξία τους να παραμένει υψηλή και φυσικά να μην υποβαθμίζεται στο χρόνο. Μάλιστα τα μισθώματα για τις κοινωνικές κατοικίες καθορίζονται με τέτοιο τρόπο ώστε να είναι ουσιαστικά χαμηλότερα από τα ενοίκια της αγοράς.

Το κέρδος, λοιπόν, είναι τριπλό. Το Κράτος αξιοποιεί την περιουσία του χωρίς δημοσιονομική επιβάρυνση, οι ιδιώτες έχουν κίνητρο επένδυσης και το πιο σημαντικό, οι πολίτες αποκτούν ποιοτική στέγη. Μιλάμε, δηλαδή, για την πραγματική σύμπραξη δημοσίου και ιδιωτικού τομέα με κοινωνικό πρόσημο, το οποίο συμβαίνει και σε άλλες χώρες, όχι μόνο της Ευρωπαϊκής Ένωσης, αλλά και γενικότερα. Για να προλάβω πιθανές αντιδράσεις σε όσες και όσους έχουν μια «αλλεργία» στον ιδιωτικό τομέα, αν επιθυμούμε ως κοινωνία να προχωρήσουμε μπροστά, μόνο με την σύμπραξη του δημοσίου και του ιδιωτικού τομέα, μπορούμε να πετύχουμε, μόνο με το να ενώνουμε δυνάμεις για κάθε ζήτημα.

Το άλλο μέρος του παρόντος νομοθετήματος αφορά την αντιμετώπιση του δημογραφικού προβλήματος με τη στήριξη της οικογένειας και την κοινωνική συνοχή. Δεν μένει, λοιπόν, μόνο στη στέγαση το νομοσχέδιο αυτό. Προχωρά σε σημαντικές μεταρρυθμίσεις για την οικογένεια. Για πρώτη φορά αναγνωρίζεται ισοβίως η τριτεκνική ιδιότητα. Δηλαδή, πλέον στην ελληνική έννομη τάξη οι γονείς τριών παιδιών αναγνωρίζονται ως τρίτεκνοι ισοβίως και τα δικαιώματα αυτά που απορρέουν από αυτήν την ιδιότητα επεκτείνονται και στα παιδιά τους μέχρι το 23ο έτος ή το 25ο έτος, εφόσον σπουδάζουν ή υπηρετούν τη θητεία τους και με επιφύλαξη πάντα για τυχόν ευνοϊκότερες διατάξεις. Επίσης, για παιδιά με αναπηρία άνω του 67%, τα δικαιώματα διατηρούνται ισοβίως. Με τον τρόπο αυτό ενισχύουμε τις οικογένειες με τρία παιδιά, δίνοντας ένα ακόμα κίνητρο για την αντιμετώπιση του δημογραφικού προβλήματος.

Θέλω να σταθώ σε αυτό το σημείο και να θυμίσω και την Έκθεση της Διακομματικής Επιτροπής της Βουλής για το Δημογραφικό του 2018. Στη σελίδα 198 στα πορίσματα αναγράφεται το εξής, «να ληφθούν επιπλέον θεσμικά μέτρα για τις τρίτεκνες οικογένειες με στόχο την σταδιακή εξομοίωση με τις πολύτεκνες οικογένειες».

Βλέπουμε, λοιπόν, πως η Κυβέρνηση της Νέας Δημοκρατίας για άλλη μια φορά κάνει πράξη τις προτάσεις που όλα σχεδόν τα κόμματα χαράξαμε το 2018, και φυσικά με τη συνδρομή τότε των ειδικών. Αυτό δεν είναι μια τυπικότητα, αλλά το «κλειδί» για να αντιμετωπίσουμε ένα κρίσιμο ζήτημα που νομίζω ότι αφορά όλες και όλους, ανεξαρτήτως παρατάξεων, που είναι το δημογραφικό.

Συνεχίζω με τη δημιουργία της ψηφιακής πύλης στεγαστικής πολιτικής, το stegasi.gov.gr. Πρόκειται για ένα ενιαίο εργαλείο όπου οι πολίτες εκεί μπορούν να ενημερώνονται για όλα τα προγράμματα στέγασης, να κάνουν ηλεκτρονικά τις αιτήσεις, να λαμβάνουν εξατομικευμένες πληροφορίες και να παρακολουθούν την πορεία των προγραμμάτων. Με αυτό τον τρόπο εξασφαλίζεται μια ισότιμη, απλή και καθολική πρόσβαση στη στεγαστική πολιτική του Κράτους.

Το νομοσχέδιο ακόμη επεκτείνεται στη στήριξη των ατόμων με αναπηρία. Άλλωστε, εδώ έχω να πω και για την Υπουργό ότι ήταν σε αυτούς που είχαν πρωτοστατήσει ώστε να φτιαχτεί για πρώτη φορά ένα εθνικό σχέδιο δράσης για τα άτομα με αναπηρία στη χώρα μας. Για τις περιπτώσεις, λοιπόν, όπου η οικογένεια ή φροντιστής δεν μπορεί προσωρινά να ανταποκριθεί, προβλέπεται δυνατότητα προσωρινής φιλοξενίας και φροντίδας σε ειδικές μονάδες, από λίγες ώρες μέχρι και 30 μέρες. Έτσι ενισχύεται η αυτονομία των ατόμων με αναπηρία και ταυτόχρονα ανακουφίζει και το υποστηρικτικό περιβάλλον τους.

Τέλος, θεσμοθετούνται και βελτιώσεις στον ΟΠΕΚΑ και στους κοινωνικούς φορείς. Αναδιοργανώνεται ο ΟΠΕΚΑ για καλύτερη και ταχύτερη εξυπηρέτηση, συστήνεται μητρώο επιθεωρητών για διαφάνεια και αποτελεσματικότερο έλεγχο, εισάγονται ρυθμίσεις για την καλύτερη λειτουργία των κοινωνικών δομών, όπως είναι το Εθνικό Κέντρο Κοινωνικής Αλληλεγγύης και φυσικά τα κέντρα κοινωνικής πρόνοιας.

Κυρίες και κύριοι συνάδελφοι, με το παρόν νομοσχέδιο δίνουμε συγκεκριμένες λύσεις σε δύο μεγάλα προβλήματα, την πρόσβαση σε προσιτή και ποιοτική κατοικία και φυσικά τη στήριξη της οικογένειας απέναντι στο δημογραφικό ζήτημα. Η κοινωνική αντιπαροχή δεν είναι απλώς μια τεχνική ρύθμιση. Είναι ένα εργαλείο κοινωνικής δικαιοσύνης και φυσικά η αναγνώριση της τριτεκνικής ιδιότητας δεν είναι ένα τυπικό μέτρο. Είναι μήνυμα ότι η Ελλάδα θέλει και μπορεί να έχει μέλλον. Σας καλώ, λοιπόν, να υπερψηφίσουμε το νομοσχέδιο αυτό, γιατί κάθε νέο σπίτι που θα δοθεί, κάθε οικογένεια που θα στηριχθεί, κάθε παιδί που θα μεγαλώσει σε καλύτερες συνθήκες, είναι μια νίκη για όλες και όλους μας, για μια Ελλάδα που σέβεται πραγματικά τους πολίτες της, που δίνει ελπίδα στη νέα γενιά, στα παιδιά μας, που στηρίζει την οικογένεια, που χτίζει η κοινωνική συνοχή. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την Εισηγήτρια της Πλειοψηφίας.

Τώρα το λόγο έχει η Εισηγήτρια της Μειοψηφίας κυρία Αικατερίνη Καζάνη για 15 λεπτά.

**ΑΙΚΑΤΕΡΙΝΗ ΚΑΖΑΝΗ, Εισηγήτρια της Μειοψηφίας:** Ευχαριστώ, πολύ κύριε Πρόεδρε. Κύριε Υπουργέ, κυρίες και κύριοι, η χώρα μας βρίσκεται εδώ και χρόνια αντιμέτωπη με μια οξύτατη στεγαστική κρίση που ακουμπά κάθε νοικοκυριό. Οι τιμές των ενοικίων και της αγοράς ακινήτων έχουν εκτοξευθεί. Οι νέοι άνθρωποι αδυνατούν να φύγουν από το πατρικό τους και να δημιουργήσουν το δικό τους σπιτικό. Οι οικογένειες με παιδιά πιέζονται ασφυκτικά, ενώ ολοένα και περισσότερα νοικοκυριά βρίσκονται σε στεγαστική ανασφάλεια. Δεν μιλάμε για μεμονωμένα περιστατικά. Μιλάμε για μία κοινωνική πραγματικότητα, που καταγράφεται συστηματικά από όλους τους δείκτες. Σύμφωνα με τη Eurostat, το 78% των Ελλήνων, ηλικίας 20 με 29 ετών ζει ακόμη με τους γονείς του, το δεύτερο υψηλότερο ποσοστό στην Ευρώπη μετά την Ιταλία, ενώ αν δούμε την ευρύτερη ηλικιακή ομάδα 18-34 ετών το 71,9% εξακολουθεί να μένει στο πατρικό του.

Την ίδια στιγμή, τα νοικοκυριά ξοδεύουν κατά μέσο όρο το 35% του διαθέσιμου εισοδήματός τους για στέγη, όταν ο μέσος όρος στην Ευρώπη των 27 είναι μόλις 19,2%. Το 60% των νοικοκυριών που νοικιάζουν, δαπανούν πάνω από το 40% του εισοδήματός τους για στεγαστικές ανάγκες. Αυτή είναι η πραγματικότητα, μία κοινωνία σε στεγαστική ασφυξία.

Και όμως, δύο χρόνια μετά τη σύσταση του Υπουργείου Κοινωνικής Συνοχής και Οικογένειας, δεν υπάρχει κανένα εθνικό σχέδιο στεγαστικής πολιτικής. Υπάρχουν μόνο αποσπασματικές ρυθμίσεις και επικοινωνιακές εξαγγελίες. Το πρόγραμμα «Σπίτι Μου» απευθύνεται μόνο σε όσους έχουν τη δυνατότητα να αγοράσουν σπίτι και από αυτούς μόνο λίγοι κατάφεραν να ενταχθούν, μετά από μια πολύπλοκη διαδικασία με αυστηρά χρονικά πλαίσια. Σπίτια σε λογικές τιμές δεν υπάρχουν, ενώ το ίδιο το πρόγραμμα δημιούργησε στρεβλώσεις, εκτινάσσοντας ακόμη πιο ψηλά τις τιμές. Αντί να φτιάξει η Κυβέρνηση μία ενιαία πολιτική στέγασης, αλλάζει απλώς το νούμερο από το «Σπίτι μου 1» στο «Σπίτι Μου 2» και στο «Σπίτι Μου 3».

Μέσα σε αυτήν την εικόνα, ένα ιδιαίτερα πιεσμένο κομμάτι είναι και η φοιτητική στέγη. Κάθε Σεπτέμβρη χιλιάδες φοιτητές και οι οικογένειές τους έρχονται αντιμέτωποι με ενοίκια που αγγίζουν δυσθεώρητα επίπεδα. Ειδικά στις μεγάλες πόλεις και τα τουριστικά κέντρα, σπίτια μικρά, παλιά, χωρίς στοιχειώδεις προδιαγραφές, νοικιάζονται σε εξωφρενικές τιμές. Το αποτέλεσμα είναι πολλοί νέοι να αναγκάζονται, είτε να παραμένουν στο πατρικό τους και να μην μπορούν να σπουδάσουν μακριά από τον τόπο καταγωγής τους, είτε οι οικογένειες να επιβαρύνονται υπέρμετρα για να στηρίξουν τα παιδιά τους.

Ως λύσεις στα δυσβάστακτα ενοίκια, η Κυβέρνηση παρουσίασε ένα βοήθημα που αντιστοιχεί στην επιστροφή ενός ενοικίου. Πρόκειται για ένα καθαρά προσωρινό μέτρο, που μπορεί να ανακουφίσει για ένα μήνα, αλλά δεν αντιμετωπίζει τη ρίζα του προβλήματος, τις υπέρογκες τιμές της στέγης και την αδυναμία των πολιτών να βρουν μόνιμες προσιτές λύσεις. Στο ΠΑΣΟΚ έχουμε ξεκαθαρίσει ότι τέτοιου τύπου παρεμβάσεις είναι μέτρα «βιτρίνας». Ανακουφίζουν περιστασιακά, αλλά δεν συγκροτούν στεγαστική πολιτική, ούτε απαντούν στις ανάγκες της κοινωνίας.

Η αλήθεια είναι μία. Δεν έχετε στεγαστική πολιτική και μέσα σε αυτό το πλαίσιο μάς φέρνετε ένα νομοσχέδιο που, στην πραγματικότητα, είναι μια τροποποίηση του νόμου του 2022 για την κοινωνική κατοικία που δεν εφαρμόστηκε ποτέ. Μας τον φέρνετε ξανά με μικρές αλλαγές, για να δώσετε την εντύπωση δράσης. Ο ν.5006 ανέφερε ποσοστό 30% με 60% και τώρα το ποσοστό αυτό προσδιορίζεται σε όχι μικρότερο του 30%. Αφαιρείται οποιαδήποτε αναφορά σε μεγαλύτερο ποσοστό, πρακτικά εδραιώνοντάς το 30%.

Ακόμη δεν διευκρινίζεται το ύψος του κοινωνικού μισθώματος. Τι σημαίνει ουσιωδώς μικρότερο από τις τιμές της αγοράς; Ποιος θα ελέγχει τα μισθώματα και τι θα γίνει με τις περιοχές υψηλής ζήτησης όπου οι τιμές έχουν εκτοξευθεί; Μιλάμε για το κέντρο της Αθήνας, τη Θεσσαλονίκη, τουριστικές περιοχές όπου τα ενοίκια έχουν ξεπεράσει κάθε λογικό όριο. Εκεί αν το κοινωνικό μίσθωμα οριστεί απλά ένα ποσοστό ουσιωδώς μικρότερο από τις τιμές της αγοράς, στην πράξη θα παραμείνει απαγορευτικό για τους περισσότερους νέους και τις οικογένειες. Θα υπάρξει λοιπόν ειδική μέριμνα για αυτές τις περιοχές; Θα μπει ανώτερο το πλαφόν; Θα συνδεθεί το μίσθωμα με το εισόδημα του δικαιούχου;

Για άλλη μια φορά μας καλείτε να ψηφίσουμε ένα νομοσχέδιο, του οποίου σημαντικά ζητήματα θα αποφασιστούν εκ των υστέρων με υπουργικές αποφάσεις. Το πιο σημαντικό, όμως, είναι ότι το νομοσχέδιο επιμένει στο να δίνονται τα ακίνητα αποκλειστικά και απλόχερα σε ιδιώτες εργολάβους. Αντίθετα, το στεγαστικό πρόγραμμα που παρουσίασε το ΠΑΣΟΚ πριν πέντε μήνες κινείται σε τελείως διαφορετική λογική.

Στο ΠΑΣΟΚ μιλάμε για τη σύσταση μιας συμμετοχικής εταιρίας υπό δημόσιο έλεγχο, που θα διαχειρίζεται, θα κατασκευάζει και θα εποπτεύει τις κοινωνικές κατοικίες. Ταυτόχρονα, οι ευρωπαϊκές τάσεις είναι τελείως διαφορετικές από τις προθέσεις της Κυβέρνησης. Σε πολλές χώρες τα δημόσια ακίνητα παραχωρούνται σε μη κερδοσκοπικούς οργανισμούς, κοινωνικούς συνεταιρισμούς και ενώσεις κατοίκων. Έτσι η αξιοποίησή τους υπηρετεί το δημόσιο συμφέρον και όχι το ιδιωτικό κέρδος. Αντί για αυτό, η Κυβέρνηση παραδίδει τα κλειδιά στους εργολάβους με «fast track» διαδικασίες, χωρίς καμία εγγύηση για το κοινωνικό όφελος.

Μάλιστα, λέτε ότι τη διαχείριση των ακινήτων θα την έχει το ΥΚΟΙΣΟ, το ΥΚΟΙΣΟ που δύο χρόνια τώρα δεν έχει ούτε δικά του γραφεία. Το ΥΚΟΙΣΟ δεν έχει ακόμα οργανισμό, και όμως, στα χαρτιά συστήνεται με νέες οργανικές μονάδες. Με ποιο προσωπικό θα στελεχωθούν οι νέες διευθύνσεις; Οφείλετε να μας ενημερώσετε. Ποια είναι η πορεία στελέχωσης του Υπουργείου; Πόσες θέσεις έχουν προκηρυχθεί; Πόσες έχουν καλυφθεί και ποιο είναι το χρονοδιάγραμμα για να αποκτήσει επιτέλους το Υπουργείο πλήρη οργανισμό; Στην πράξη το νομοσχέδιο αυτό είναι άλλη μια κενή ρύθμιση χωρίς σχέδιο και χωρίς ουσιαστική πρόβλεψη, που έρχεται εσπευσμένα για να παρουσιαστεί στη ΔΕΘ.

Ως προς τα μέτρα για τους τρίτεκνους, πέρυσι στη ΔΕΘ ο Πρωθυπουργός ανακοίνωσε τρία μέτρα σύγκλισης, εκ των οποίων η ισοβιότητα τώρα θεσπίζεται. Το 16% στους διορισμούς ακόμα το περιμένουμε. Δεν θεσπίζετε κανένα ουσιαστικό μέτρο για την εργασία και την καθημερινότητα των οικογενειών με παιδιά. Χρειάζονται σταθερές πολιτικές, ευέλικτο ωράριο, με διευκολύνσεις στην εργασία, στήριξη στις μετακινήσεις και στη στέγαση.

Προβλήματα έχουν προκύψει και με το επίδομα παιδιού. Είναι ανεπίτρεπτο οικογένειες να χάνουν το επίδομα του παιδιού, επειδή ο ένας γονιός πήρε μια μικρή αύξηση 50 ευρώ, στην πράξη, μια αύξηση που δεν καλύπτει ούτε την ακρίβεια του σούπερ μάρκετ, και οδηγεί στο να χάνονται εκατοντάδες ευρώ σε ετήσια επιδόματα. Πρέπει άμεσα να γίνει αναπροσαρμογή των κριτηρίων βάσει των μισθολογικών αυξήσεων.

Θέλω να σταθώ στο ζήτημα του δημογραφικού. Δεν αφορά μόνο την Ελλάδα. Είναι μία πρόκληση που αντιμετωπίζει ολόκληρη η Ευρώπη και που παρατηρείται όλο και πιο έντονα ακόμη και σε ανεπτυγμένες χώρες σε όλο τον κόσμο. Όμως, εκεί οι κυβερνήσεις λαμβάνουν σοβαρά μέτρα. Απαντούν με πολιτικές ουσίας. Εμείς εδώ απαντάμε με μέτρα «βιτρίνας». Η αύξηση του επιδόματος γέννας με εφάπαξ παροχή δεν αποτελεί κίνητρο για ένα ζευγάρι να δημιουργήσει οικογένεια. Δεν έχουμε καμία πρακτική στήριξη. Δεν έχουμε φορολογικά κίνητρα. Δεν έχουμε πολιτικές συμφιλίωσης οικογενειακής και επαγγελματικής ζωής. Βλέπουμε χιλιάδες παιδιά να μένουν κάθε χρόνο εκτός βρεφονηπιακών σταθμών. Voucher δίνονται. Πόσα από αυτά δεν ενεργοποιούνται, γιατί δεν υπάρχουν θέσεις στους σταθμούς; Τα voucher που δεν ενεργοποιούνται τι γίνονται; Αξιοποιούνται με κάποιο τρόπο; Ρωτάμε συνεχώς και απάντηση δεν λαμβάνουμε.

Το νομοσχέδιο δεν περιλαμβάνει ουσιαστικές διατάξεις ούτε για τον τομέα της πρόνοιας. Για τα επιδόματα των ατόμων με αναπηρία, το έχουμε πει πολλές φορές. Δύο χρόνια τώρα καταθέτουμε στο Υπουργείο ερωτήσεις για το ν.5043, που εξαιρεί από την αύξηση 8% πολλούς ΑμεΑ συμπολίτες μας. Η προηγούμενη ηγεσία του Υπουργείου μάς είχε απαντήσει ότι θα προσπαθούσε να λύσει το πρόβλημα το ταχύτερο δυνατόν. Αυτή την απάντηση την λάβαμε στις 20 Ιανουαρίου του 2024. Τίποτα δεν έχει γίνει. Η αύξηση αυτή τού 8% δόθηκε μετά από χρόνια και η αύξηση του κόστους ζωής ουσιαστικά την έχει απορροφήσει. Τον περασμένο Φεβρουάριο στο προηγούμενο νομοσχέδιο του Υπουργείου, το ΠΑΣΟΚ κατέθεσε τροπολογία για τη θέσπιση μόνιμου μηχανισμού αναπροσαρμογής των οικονομικών ενισχύσεων και επιδομάτων σε άτομα με αναπηρία, αλλά η Κυβέρνηση για άλλη μια φορά την απέρριψε.

Κυρίες και κύριοι, η εικόνα είναι ξεκάθαρη. Δύο χρόνια μετά τη σύσταση του Υπουργείου, δεν υπάρχει οργανισμός, δεν υπάρχει στεγαστική πολιτική. Το εθνικό σχέδιο για το δημογραφικό, για το οποίο ακούμε χρόνια, είναι μόνο στα χαρτιά. Στο ΠΑΣΟΚ πιστεύουμε ότι η χώρα χρειάζεται, επιτέλους, μια σοβαρή, συνεκτική και μακρόπνοη κοινωνική στρατηγική, μια στρατηγική με πραγματική στεγαστική πολιτική, με κοινωνική κατοικία για τα νέα ζευγάρια, με ουσιαστική στήριξη της οικογένειας, με φορολογικά και κοινωνικά μέτρα που θα κάνουν τη διαφορά, με εθνικό σχέδιο δημογραφικής ανασυγκρότησης με προοπτική δεκαετίας και με ένα οργανωμένο Υπουργείο, που θα λειτουργεί, επιτέλους, με διαφάνεια και αξιοπιστία. Η κοινωνία δεν αντέχει άλλα ημίμετρα, δεν αντέχει άλλα επικοινωνιακά παιχνίδια. Περιμένει σοβαρότητα, όραμα και αποτελεσματικότητα, και αυτά η σημερινή Κυβέρνηση καθημερινά αποδεικνύει, ότι δεν μπορεί να τα προσφέρει. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε.

Το λόγο έχει η Ειδική Αγορήτρια της Κ.Ο. του Κ.Κ.Ε., η κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε. Ουσιαστικά, μιλάμε για ένα νομοσχέδιο του Υπουργείου Οικογένειας και Κοινωνικής Συνοχής, που ο πυρήνας του είναι η προσπάθεια που κάνετε να διαχειριστείτε, και προφανώς όχι να λύσετε, το οξυμένο πρόβλημα της λαϊκής στέγης. Με αυτή την έννοια, στην πρώτη τοποθέτηση θα σταθούμε σε αυτό το ζήτημα.

Προφανώς, τα μέτρα που φέρνετε, δεν αφορούν την ανάγκη των εργατικών λαϊκών οικογενειών, των νέων ζευγαριών, σε σύγχρονη και ασφαλή στέγη. Γιατί αν θέλατε έστω να δώσετε ορισμένες ανάσες ανακούφισης, θα υιοθετούσατε τις προτάσεις νόμου που έχει καταθέσει το Κ.Κ.Ε. για την προστασία της πρώτης κατοικίας, ιδιαίτερα για την προστασία της πρώτης κατοικίας των οικογενειών που έχουν άτομα με αναπηρίες, με χρόνιες παθήσεις, με ειδικές ανάγκες, Και τολμάτε, κυρίες και κύριοι της Κυβέρνησης, να μιλάτε για φθηνή και ποιοτική στέγη, για αντιμετώπιση της στεγαστικής επισφάλειας, όπως λέτε, όταν έχουν πάρει μορφή χιονοστιβάδας οι πλειστηριασμοί και οι εξώσεις λαϊκών κατοικιών. Όταν διατηρείτε όλο αυτό το άθλιο νομοθετικό πλαίσιο, που έχει την υπογραφή και της Νέας Δημοκρατίας και του ΠΑΣΟΚ και του ΣΥ.ΡΙΖ.Α., για τους πλειστηριασμούς και τις εξώσεις, για να υπερασπίσετε τα συμφέροντα των τραπεζιτών, των funds, των κάθε λογής «κορακιών».

Όταν χιλιάδες λαϊκές οικογένειες ψάχνουν αυτή την περίοδο να βρουν ένα αξιοπρεπές σπίτι για να μπορέσουν να σπουδάσουν τα παιδιά τους, που έχουν περάσει σε κάποια σχολή εκτός του τόπου κατοικίας, και έρχονται βέβαια αντιμέτωπες αυτές οι οικογένειες με την εκτόξευση των ενοικίων. Γιατί η περιβόητη φοιτητική μέριμνα, φτάνει μέχρι το σημείο να εξασφαλίζει δωμάτιο στις φοιτητικές εστίες μόλις για το 6% των φοιτητών και των φοιτητριών. Μιλάτε για εξασφάλιση ποιοτικής στέγης, όταν πάνω από το 70% των νέων έως 34 ετών μένουν στο παιδικό τους δωμάτιο. Στην πραγματικότητα, λοιπόν, οι διατάξεις του νομοσχεδίου υπηρετούν την κερδοφορία των ομίλων που δραστηριοποιούνται στην κατασκευή και τη διαχείριση ακινήτων.

Έρχεστε, λοιπόν, με τα μέτρα αυτά, τροποποιώντας το νόμο του 2022, να κάνετε πιο ελκυστικό, λέτε, το πλαίσιο, για να κάνουν τις μπίζνες τους οι κατασκευαστικοί όμιλοι, όπως, άλλωστε, ξεκαθαρίζετε και στην Αιτιολογική Έκθεση. Κυριολεκτικά αυτό που κάνετε, είναι να απογειώνετε τη λεηλασία της ακίνητης περιουσίας, αλλά και των αποθεματικών του Οργανισμού Εργατικής Κατοικίας. Ενός Οργανισμού που καταργήθηκε το 2012, αλλά παρόλα αυτά συνέχιζαν οι εργαζόμενοι να πληρώνουν εισφορές για τον συγκεκριμένο Οργανισμό και τώρα αξιοποιείτε αυτά τα αποθεματικά για να προχωρήσετε τα διάφορα προγράμματα, υποτίθεται, στεγαστικής πολιτικής, ουσιαστικά με επιδότηση και με νέα προνόμια σε όλους αυτούς τους ομίλους που προωθούν τις μπίζνες τους σε αυτό τον ευαίσθητο τομέα.

Και τα λέμε αυτά γιατί ακόμα και οι διατάξεις που αλλάζετε, κάνουν ακόμα πιο φιλικό το περιβάλλον, για όλους αυτούς. Συγνώμη, όταν το μόνο που ορίζετε είναι μόνο το κατώτατο όριο που θα πρέπει να προσφέρουν, υποτίθεται, για Κοινωνική Κατοικία, το 30%, εκεί που το είχατε 30% με 60%, τι άλλο είναι; Όταν πλέον ομολογείτε ότι θα παίρνουν την ακίνητη περιουσία του Δημοσίου, ακόμα και με αλλαγή χρήσης γης σε ορισμένες περιπτώσεις, για να μπορέσουν να προχωρήσουν το συγκεκριμένο Πρόγραμμα και μάλιστα, έχοντας και την πλήρη κυριότητα κ.λπ..

Όχι μόνο αυτό, βάζετε και νέους «κόφτες» σε αυτό το Επίδομα Στέγασης που έστω ήταν μία ανάσα για τα νέα ζευγάρια και τις οικογένειες. Αυτό άλλωστε αποτυπώνεται στις προτεραιότητες της Κυβέρνησης σε σχέση με το στεγαστικό σε όλα τα προγράμματα. Πραγματικά, ποιόν ωφέλησαν, κάνοντας έναν απολογισμό όλα αυτά τα προγράμματα Στεγαστικής Πολιτικής; Η κρατική παρέμβαση των διαφόρων προγραμμάτων για το στεγαστικό, στην πραγματικότητα, τροφοδοτεί την κερδοφορία των κατασκευαστικών ομίλων, αλλά και των ομίλων της εκμετάλλευσης και διαχείρισης ακινήτων, της βιομηχανίας δομικών υλικών και των τραπεζικών ομίλων.

Γιατί και με τα προηγούμενα Προγράμματα «Σπίτι μου 1», «Σπίτι μου 2» και τα λοιπά, όχι μόνο επιβάλλατε το τραπεζικό δανεισμό για την απόκτηση κατοικίας ή για την ενεργειακή αναβάθμιση του ακινήτου, ουσιαστικά μετατρέψατε τους εργαζόμενους και τις εργαζόμενες σε ενοικιαστές του σπιτιού τους και όμηρους της επόμενης γενιάς πλειστηριασμών, όπως έγινε άλλωστε και με άλλες κοινωνικές κατηγορίες. Βέβαια, έχουν ελάχιστο αποτύπωμα στους νέους και τις νέες που αναζητούν φθηνή, ποιοτική στέγαση.

Βέβαια, η αντιπαράθεση που σας κάνουν το ΠΑΣΟΚ και ο ΣΥΡΙΖΑ, αλλά και άλλοι, είναι «βούτυρο στο ψωμί σας», γιατί η πραγματικότητα είναι ότι μαζί, όχι μόνο συναινέσατε στην κατάργηση του Οργανισμού Εργατικής Κατοικίας, αφού «χαντακώσατε» το λαό με τον ΕΝΦΙΑ και τους «πράσινους» φόρους, αλλά και σήμερα κανένας δεν βγάζει άχνα, αλλά συναινεί στην παραχώρηση ακίνητης περιουσίας που έχει πληρώσει ο Ελληνικός λαός με τα λεφτά του, με την φορολογία του και του Οργανισμού, μέσω Συμπράξεων Δημόσιου και Ιδιωτικού Τομέα, για την εγγυημένη κερδοφορία όλων των επιχειρηματικών ομίλων που δραστηριοποιούνται σ’ αυτόν τον τομέα. Όχι μόνο δεν αμφισβητούν όλοι οι υπόλοιποι, αλλά συναινούν στην πολιτική που υλοποιείτε. Επιμέρους διαφοροποιήσεις κάνουν, δηλαδή τη στήριξη τραπεζικών ομίλων. Άλλωστε και τη δική τους υπογραφή έχουν οι ανακεφαλαιοποιήσεις, ο αναβαλλόμενος φόρος για τους τραπεζικούς ομίλους, τα προγράμματα «Ηρακλής 1, 2 και 3».

Αυτή είναι η κανονικότητα σε όλα τα κράτη μέλη της Ευρωπαϊκής Ένωσης των 20 εκατομμυρίων ανθρώπων που αντιμετωπίζουν πρόβλημα στέγασης, του ενός εκατομμυρίου αστέγων και αναρωτιόμαστε πραγματικά πόσο προοδευτικά είναι αυτά τα μέτρα που αξιοποιούν ακόμα και κατασχεμένα σπίτια και ακίνητα υπερχρεωμένων νοικοκυριών, και τα έχουν «παρκάρει» σε «bad bank» για να απαλλαγούν οι τραπεζικοί όμιλοι από τα «κόκκινα» δάνεια.

Το ζήτημα είναι ότι παραμένει κύρια αιτία για το στεγαστικό πρόβλημα, που δεν είναι άλλη από το γεγονός ότι η κατοικία αποτελεί εμπόρευμα, στερώντας μια βασική ανάγκη σε εκατομμύρια εργαζόμενους, που από τη δουλειά τους χτίζουν όλο αυτό τον πλούτο. Όμως φωτίζει και την αναγκαιότητα της ανατροπής αυτού του σάπιου συστήματος που έχει στο DNA του την καπιταλιστική εκμετάλλευση, τη φτώχεια και τη γενικευμένη ανασφάλεια.

Δηλαδή, απαιτείται μια ανώτερη μορφή οργάνωσης της κοινωνίας και της οικονομίας, όπου βασικές ανάγκες και δικαιώματα του λαού μας, όπως η κατοικία, το νερό, η ενέργεια, τα καύσιμα, δεν θα αποτελούν εμπορεύματα, γιατί μόνο σε αυτό το έδαφος της κοινωνικής ιδιοκτησίας της γης και των μέσων παραγωγής, μπορούν να σχεδιαστούν και φθηνές και σύγχρονες και ασφαλείς κατοικίες, και βέβαια να προχωρήσουν αναπλάσεις και επεκτάσεις πόλεων με κριτήριο προφανώς τις σύγχρονες κοινωνικές ανάγκες.

Αυτός ο κεντρικός επιστημονικός σχεδιασμός, που γνώμονα θα έχει την κοινωνική ευημερία και όχι το επιχειρηματικό καπιταλιστικό κέρδος, μπορεί να συμβάλει στη διαμόρφωση πόλεων με επαρκείς πνεύμονες πρασίνου, με ζώνες λαϊκού αθλητισμού και πολιτιστικής δραστηριότητας. Για αυτό, άλλωστε, ο σοσιαλισμός που γνωρίσαμε τον 20ο αιώνα εξασφάλισε στέγη για όλο τον πληθυσμό, για νέους ανθρώπους αμέσως μετά την ενηλικίωσή τους, ζητήματα που ο καπιταλισμός δεκαετίες τώρα ούτε πρόκειται, ούτε μπορεί να λύσει.

Η αλήθεια είναι, κύριοι και κυρίες της Κυβέρνησης, ότι όσα προγράμματα και να φέρετε ή να τροποποιήσετε, όπως το Πρόγραμμα Κοινωνικής Αντιπαροχής, δεν μπορείτε να δώσετε ούτε στοιχειώδεις ανάσες ανακούφισης, όταν τα έξοδα στέγασης αυξήθηκαν και εκτοξεύονται κάθε χρόνο, ιδιαίτερα στα μεγάλα αστικά κέντρα, όπως αυτό της Αττικής, ακόμα και με τα μέτρα αυτά που παίρνετε. Πολύ περισσότερο είναι πρόκληση να μιλάτε για κοινωνική προστασία των ατόμων με αναπηρίες, με ειδικές ανάγκες, όταν την ίδια στιγμή έχουν πάρει, όχι μορφή χιονοστιβάδας, αλλά έχουν εκτοξευθεί οι περιπτώσεις γυναικών εργαζομένων με χρόνιες παθήσεις, με αναπηρίες, οι οποίες έρχονται αντιμέτωπες με τον εργοδοτικό εκβιασμό, ακόμα και με απολύσεις. Είναι ζητήματα τα οποία έχουμε αναδείξει ως Κ.Κ.Ε με τις προτάσεις, με τις ερωτήσεις, με τις επίκαιρες ερωτήσεις. Για τις υπόλοιπες διατάξεις του νομοσχεδίου θα τοποθετηθούμε στην κατ’ άρθρον συζήτηση και στη συνέχεια. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την Ειδική Αγορήτρια του Κ.Κ.Ε..

Το λόγο τώρα έχει η Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ» κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Κυρίες Υπουργοί, κυρίες και κύριοι συνάδελφοι εκ μέρους της «Ελληνικής Λύσης» ευχόμαστε σε όλους καλό εκκλησιαστικό και ακαδημαϊκό έτος, με φώτιση, ώστε να ψηφίζουμε νομοθετήματα προς όφελος του λαού μας και τους του έθνους μας.

Η Κυβέρνηση παρουσιάζει το υπό επεξεργασία σχέδιο νόμου με τίτλο «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις», ως λύση στα δύο μεγάλα προβλήματα της χώρας το δημογραφικό και το στεγαστικό. Ειδικά ως προς το δημογραφικό πρόβλημα, το οποίο είναι και εξαιρετικά σοβαρό, διότι αγγίζει και απειλεί την ίδια την ύπαρξη του λαού μας, διαπιστώνουμε ότι στην πραγματικότητα το παρόν νομοθέτημα φέρνει νέες διευθύνσεις, νέα γραφειοκρατικά σχήματα και νέες επικοινωνιακές τεχνικές, χωρίς να λαμβάνει στην πράξη ούτε ένα συγκεκριμένο μέτρο που να αγγίζει την καθημερινότητα των πολιτών, ούτε αντιμετωπίζει το πρόβλημα της υπογεννητικότητας, ούτε το πρόβλημα της διαφυγής στο εξωτερικό πολλών λαμπρών μυαλών της πατρίδας μας, ούτε, βέβαια, δίνει καμία προοπτική επαναπατρισμού σε όσους έχουν ήδη φύγει έξω. Έτσι, ως προς το αντικείμενο του παρόντος σχεδίου νόμου, η «Ελληνική Λύση» θεωρεί ότι οι Έλληνες πολίτες και ο ελληνικός λαός είναι αυτός ο οποίος βρίσκεται σε κίνδυνο, μάλιστα, κίνδυνο της ίδιας του της φυσικής υπόστασης και ως εκ τούτου σε εξαιρετικά δύσκολη θέση. Ξεκάθαρα πράγματα.

Ποια είναι τα ξεκάθαρα πράγματα; Για την «Ελληνική Λύση» ως γνωστόν ισχύει πάντα η αρχή «Πρώτα η Ελλάδα, Πρώτα οι Έλληνες» και το μεγαλύτερο εθνικό ζήτημα που απειλεί τη χώρα μας, το οποίο επιβεβαιώνουν και έγκριτες επιστημονικές έρευνες, είναι το δημογραφικό.

Σύμφωνα με την έγκυρη επιθεώρηση της «The Lancet», ο πληθυσμός της Ελλάδας σε 75 χρόνια, το 2100 δηλαδή, μπορεί να έχει μειωθεί κάτω από 5,5 εκατομμύρια, δηλαδή στο ήμισυ του σημερινού πληθυσμού. Ήδη οι μαθητές από το 2018 μειώθηκαν κατά 18,5%, σύμφωνα με χθεσινά μόλις δημοσιεύματα. Δηλαδή, μέσα σε επτά χρόνια ο αριθμός των μαθητών μειώθηκε κατά ένα πέμπτο, τραγική η διαπίστωση. Κάθε χρόνο είτε κλείνουν, είτε τίθενται σε αναστολή 700 σχολεία στη χώρα μας.

Το Σύνταγμα, στο άρθρο 21, παράγραφος 5, ορίζει ότι η δημογραφική πολιτική είναι υποχρέωση του Κράτους. Όμως, η Κυβέρνηση αντί να στηρίξει την ελληνική οικογένεια, σπαταλά πολιτικό κεφάλαιο σε ιδεοληψίες και στην προώθηση και εξυπηρέτηση της «woke» ατζέντας. Ψήφισε τον αντισυνταγματικό και αντιθρησκευτικό νόμο για τον γάμο των ομοφυλοφίλων, την ώρα που η Ελλάδα συρρικνώνεται δημογραφικά μέχρι εξαφάνισης.

Η Κυβέρνηση με το παρόν σχέδιο νόμου δεν προτείνει μέτρα, δημιουργεί θέσεις. Δεν αντιμετωπίζει τη στεγαστική κρίση, δημιουργεί νέες διευθύνσεις και τμήματα. Δεν στηρίζει την ελληνική οικογένεια, περιορίζεται σε προσωρινές διατάξεις χωρίς μελέτες και όραμα. Πόσες ακόμα διευθύνσεις χρειάζονται για να δοθεί στέγη σε μία νέα οικογένεια; Πόσα ακόμα τμήματα πρέπει να δημιουργηθούν για να γεννηθεί ένα παιδί και μέχρι πότε η Κυβέρνηση θα δίνει προτεραιότητα στη δημιουργία νέων οργανισμών, αντί να διασφαλίζει τις ελληνικές οικογένειες, αυτές που έχουν ήδη δημιουργηθεί και αυτές οι οποίες πρόκειται να δημιουργηθούν, με την παροχή στέγης, φοροελαφρύνσεων και πραγματική στήριξη στους νέους, οι οποίοι προτίθενται, αλλά διστάζουν να δημιουργήσουν οικογένειες;

Με λίγα λόγια, το νομοσχέδιο αυτό δεν είναι άσκηση κοινωνικής και εθνικής πολιτικής, αλλά αποτελεί εμπαιγμό, διότι το παρόν νομοσχέδιο δεν αναφέρει τίποτα το σαφές. Συγκεκριμένα, δεν καθιστά σαφές ποιες εννοεί ως ευάλωτες πληθυσμιακές ομάδες. Ζητούμε από την Κυβέρνηση να μας διευκρινίσει ρητώς, ευαίσθητες πληθυσμιακές ομάδες για την Κυβέρνηση είναι οι Έλληνες ΑΜΕΑ ή όλοι οι ΑΜΕΑ ανεξαιρέτως; Είναι οι Έλληνες τρίτεκνοι και πολύτεκνοι ή όλοι οι τρίτεκνοι και πολύτεκνοι ανεξαιρέτως. Είναι Έλληνες άνεργοι ή όλοι οι άνεργοι ανεξαιρέτως.

Γιατί αν η Κυβέρνηση έχει στο μυαλό της να εξισώσει όλους τους ΑΜΕΑ, όλους τους τρίτεκνους, όλους τους άνεργους, Έλληνες και αλλοδαπούς και πολύ πιθανότατα και λαθρομετανάστες, τότε τη διαβεβαιώνουμε ότι διαπράττει ολέθριο λάθος κατά της πατρίδας μας, ότι θέτει η ίδια την υπόστασή της σε τεράστιο κίνδυνο και ότι αυτό θα μας βρει σθεναρά αντίθετους. Η «Ελληνική Λύση» δηλώνει ότι θα καταψηφίσει το παρόν σε περίπτωση κατά την οποία η κυβέρνηση σκοπεύει να ενσωματώσει Έλληνες και αλλοδαπούς και να τους βάλει στον ίδιο «τορβά».

Επίσης, δεν διευκρινίζετε το γιατί επιλέγει να εισάγει ιδιώτες στη διαχείριση της δημόσιας περιουσίας. Είναι, βέβαια, σαφές αυτό, διότι έχει υποσχεθεί να εξυπηρετήσει ιδιωτικά συμφέροντα κερδοσκόπων εργολάβων και ήρθε η ώρα να διαθέσει αδιάκριτα δημόσια περιουσία, δηλαδή περιουσία η οποία ανήκει σε όλους τους φορολογούμενους Έλληνες, ως προς το συμφέρον ιδιωτών, προφανώς καλύπτοντας και ιδιωτικές συμφωνίες. Η «Ελληνική Λύση» δηλώνει ότι αντιτίθεται ρητά και σε αυτή την κυβερνητική πρακτική.

Αναφορικά με το στεγαστικό πρόβλημα στην Ελλάδα, επισημαίνουμε ότι τα ενοίκια, σύμφωνα με σχετικές μελέτες και στατιστικά δεδομένα από το 2018 έως το 2023, αυξήθηκαν περίπου 52% για οικογενειακές κατοικίες, με ακόμη υψηλότερες αυξήσεις σε μικρότερα ακίνητα κατάλληλα για φοιτητές. Περαιτέρω, σύμφωνα με την ΕΛΣΤΑΤ, οι Έλληνες καταβάλλουν συνολικά το 35,2% του εισοδήματός τους για δαπάνες στέγασης, ποσοστό το οποίο είναι και το υψηλότερο ποσοστό στην Ε.Ε., όπου ο μέσος όρος κινείται πολύ χαμηλότερα, περίπου το ποσοστό 20%.

Ιδιαίτερα σημαντική παράμετρος, εν προκειμένω, αποτελεί και το γεγονός ότι παράλληλα, σύμφωνα και πάλι με την ΕΛΣΤΑΤ, από το 2005 έως το 2023 το ποσοστό ιδιοκατοίκησης στη χώρα υποχώρησε από το 84,6% στο 69,6%. Την τελευταία εικοσαετία οι Έλληνες έχουν πουλήσει σε ξένους και σε εταιρείες εκατοντάδες χιλιάδες σπίτια. Αυτό έχει ως αντίκτυπο να μην βρίσκουν να νοικιάσουν σπίτια οι επαγγελματίες οι οποίοι διορίζονται, παραδείγματος χάρη, εκτός έδρας τους. Γιατροί, είτε εκπαιδευτικοί, οι οποίοι διορίζονται στις τουριστικές περιοχές δεν μπορούν να τα βγάλουν πέρα ούτε καν με τα στοιχειώδη έξοδα στέγασης.

Με το παρόν σχέδιο νόμου διαπιστώνουμε ότι η Κυβέρνηση δεν εφαρμόζει καμία εθνική πολιτική. Δεν διαπιστώνουμε καμία προοπτική, ούτε σχεδιασμό, πόσο μάλλον όραμα, αλλά το αντίθετο. Διαπιστώνουμε ότι ευνοούνται τα συμφέροντα ιδιωτών, οι οποίοι αναλαμβάνουν χρέη κυβερνητικών συνεργατών. Βλέπουμε, λοιπόν, να αυξάνονται τα δικαιώματα των ιδιωτών αναδόχων, με το πρόσχημα της κοινωνικής αντιπαροχής. Γιατί η Κυβέρνηση επιλέγει να εισαγάγει τους ιδιώτες στη δημόσια περιουσία, με τόσα δικαιώματα και ανταλλάγματα υπέρ αυτών;

Με αυτό τον τρόπο ιδιωτικοποιείται μέχρι και η στεγαστική πολιτική. Το θέμα είναι να αξιοποιηθεί η δημόσια περιουσία από το ίδιο το Κράτος και με απόλυτη διαφάνεια. Ωστόσο, αποδεικνύεται ότι άλλο είναι αυτό το οποίο απασχολεί την Κυβέρνηση και όχι η αξιοποίηση της δημόσιας περιουσίας, η οποία λειτουργεί ως πρόσχημα, ως όχημα στην επιδίωξη των ιδιωτικών συμφερόντων των κυβερνητικών στελεχών. Δηλαδή, η στεγαστική πολιτική τίθεται στην υπηρεσία εξυπηρέτησης των λίγων και όχι των πολλών, που έχουν πραγματική ανάγκη. Αποδεικνύεται, με αυτό τον τρόπο, ότι προωθείται η εξυπηρέτηση των μεγαλοκατασκευαστών και των μεγαλοεργολάβων.

Η Κυβέρνηση υφάρπαξε περιουσίες χιλιάδων ιδιοκτητών, έχοντας νωρίτερα προετοιμάσει καταλλήλως το έδαφος, με το να κατασκευάσει τεχνικές κρίσεις και με το να επιτρέψει σε «σαρκοβόρα» funds να εκτοξεύσουν τα ιδιωτικά τραπεζικά χρέη, με εικονικό τρόπο, με υπέρογκους τόκους που έπνιξαν τους πολίτες. Παράλληλα, εγκατέλειψε τους ιδιοκτήτες και τους άφησε ανυπεράσπιστους έναντι των τραπεζών και των funds. Έτσι, οδήγησε σε πλειστηριασμούς χιλιάδες ακίνητα. Παράλληλα, οδήγησε σε χιλιάδες αποποιήσεις κληρονομιάς πολλούς πολίτες, με αποτέλεσμα τα ακίνητα τα οποία αποτελούσαν και το ενεργητικό της εκάστοτε αποποιηθείσης κληρονομιάς, περιουσίας, να περιέλθουν στο Ελληνικό Δημόσιο, το οποίο αμφιβάλλουμε ζωηρά αν ξέρει τι έχει περιέλθει σε αυτό και αν γενικότερα ξέρει τι έχει.

Ως προς το σκέλος της διάθεσης των κοινωνικών κατοικιών, στη διαβούλευση διατυπώθηκαν συγκεκριμένες ενστάσεις σε ζητήματα στα οποία η «Ελληνική Λύση» επίσης ενίσταται. Συγκεκριμένα, είναι ασαφές και θα πρέπει να οριστεί ρητά η έννοια του ουσιωδώς χαμηλότερου κοινωνικού ενοικίου, αφού αποτελεί μια εντελώς απροσδιόριστη έννοια. Επί παραδείγματι, θεωρείται ως μικρότερο κατά 60% με 70% του τρέχοντος μέσου εμπορικού μισθώματος ανά ζώνη και κατά 25% με 30% του ισοδύναμου καθαρού εισοδήματος του νοικοκυριού με ανώτατο όριο, με παράλληλη ενσωμάτωση αυτόματης αναπροσαρμογής με δείκτη ενοικίων και εισοδήματος.

Προκειμένου να επιτευχθεί η μεγαλύτερη δυνατή μείωση του ενοικίου, αλλά και η αύξηση του αριθμού των κοινωνικών κατοικιών θα πρέπει να ενσωματωθεί στη χρηματοδότηση των διατιθέμενων κατοικιών, οι οποίες είναι υπό κατασκευή, είτε υπό επισκευή, είτε υπό ανακαίνιση, η υλοποίηση των ευρωπαϊκών, είτε κρατικών επιχορηγήσεων, επί των σχετικών προγραμμάτων από έναν δημόσιο οργανισμό κρατικής στέγασης, στα πρότυπα λειτουργίας του παλιού ΟΕΚ. Τα αποθέματα του ΟΕΚ, ύψους περίπου 1 δισ. ευρώ, τα οποία διαχειρίζεται η ΔΥΠΑ, πρέπει να κατευθυνθούν για τη στέγαση και η περιουσία των μισθωτών, η οποία αποκτήθηκε μέσω της καταβολής του φόρου υπέρ ΟΕΚ, θα πρέπει να επιστρέψει ανταποδοτικά μέσω της διάθεσης νέων κοινωνικών κατοικιών.

Διαπιστώνουμε, επίσης, ότι δεν υφίσταται νομοθετική πρόβλεψη για την επιλογή οικοπέδων και κτιρίων, επί παραδείγματι, σε κοντινή απόσταση σε μέσα μαζικής μεταφοράς, λίαν απαραίτητη προϋπόθεση, ειδικά αν αναλογισθούμε στους πολίτες ποιων κοινωνικών στρωμάτων απευθύνεται το παρόν, όπως επίσης σε σχολεία και σε δομές υγείας. Ούτε γίνεται καμία αναφορά στην αντιμετώπιση του ενεργειακού κόστους, το οποίο αυξάνει κατά πολύ το κόστος στέγασης.

Μια πρόταση είναι να θεσπίζεται για τις κοινωνικές κατοικίες ελάχιστη ενεργειακή κλάση Β ή ακόμα καλύτερα κλάση Α, η λήψη υποχρεωτικών μέτρων εξοικονόμησης, επί παραδείγματι, θερμομόνωση, ανανεώσιμες πηγές ενέργειας στις στέγες, όπου τεχνικά είναι δυνατόν, και ευχερής προσβασιμότητας των ΑμεΑ. Επίσης, όσον αφορά στους δικαιούχους κοινωνικής κατοικίας θα πρέπει να εξειδικευτεί το τίμημα που θα κληθεί να πληρώσει ο εκάστοτε δικαιούχος για να αποκτήσει την κοινωνική κατοικία. Απαραίτητη είναι και η προστασία από την απώλεια των δικαιωμάτων του, εάν περιέλθει σε αδυναμία και εμφανίσει καθυστερήσεις στην αποπληρωμή του κοινωνικού ενοικίου.

Κύριοι, επιτρέψτε μας να τονίσουμε για άλλη μια φορά ότι το δημογραφικό πρόβλημα δεν λύνεται με εισαγωγή αλλοδαπών πληθυσμών απ’ έξω, όπως υποστηρίζουν κάποιοι. Το δημογραφικό είναι ελληνικό ζήτημα και μόνο με Έλληνες θα σωθεί η Ελλάδα, με την αύξηση των γεννήσεων, με τον επαναπατρισμό των ξενιτεμένων και με τη δημιουργία κατάλληλων προϋποθέσεων, ώστε να μη φύγουν άλλοι στο εξωτερικό. Για τον λόγο αυτό η «Ελληνική Λύση» καταθέτει μια ολοκληρωμένη πρόταση με μέτρα που αγγίζουν κάθε πτυχή της κοινωνικής και οικονομικής ζωής.

Περιλαμβάνει, πρώτον, σύσταση Υπουργείου Δημογραφικού, αποκλειστικά αρμόδιου για το ζήτημα. Δεύτερον, οικονομικά κίνητρα, μηνιαία επιδόματα για όλα τα παιδιά των Ελλήνων πολιτών, 150 ευρώ για το πρώτο παιδί, 170 για το δεύτερο, 190 για το τρίτο και 210 για κάθε επόμενο. Εφάπαξ ενίσχυση στα νέα ζευγάρια με τη γέννηση τέκνου. Τρίτο, δάνεια και στέγη, χαμηλότοκα δάνεια με εγγύηση του δημοσίου για αγορά πρώτης κατοικίας, παράταση χρόνου αποπληρωμής και διαγραφή χρεών για οικογένειες με δύο ή περισσότερα παιδιά. Τέταρτο, φορολογικές ελαφρύνσεις, αυξημένο αφορολόγητο για οικογένειες με δύο και περισσότερα παιδιά. Πλήρης απαλλαγή φόρου εισοδήματος για τρίτεκνους και πολύτεκνους. Δωρεάν παραχώρηση κατοικιών του δημοσίου σε νέους γονείς με χαμηλά εισοδήματα.

Πέμπτο, μέτρα για μητέρες και πατέρες. Προστασία της θέσης εργασίας για 24 μήνες μετά τον τοκετό. Επιδόματα για μη εργαζόμενες μητέρες έως 18 μήνες. Στήριξη και στους πατέρες. Έκτο, κοινωνική στήριξη, δωρεάν παροχή ειδών διατροφής σε οικογένειες που έχουν ανάγκη. Ενεργή συμμετοχή της Εκκλησίας. Ενίσχυση ζευγαριών με προβλήματα υπογονιμότητας. Αυξημένη μοριοδότηση σε διαγωνισμούς για τρίτεκνους και πολύτεκνους. Δωρεάν νομική υποστήριξη και υποτροφίες για σπουδές των παιδιών. Έβδομο, υποδομές, περισσότερους βρεφονηπιακούς σταθμούς. Βελτίωση νοσοκομείων. Πραγματικά δωρεάν υπηρεσίες για τις εγκύους. Δημιουργία δημόσιων χώρων φιλικών προς οικογένειες. Απογευματινά κέντρα απασχόλησης παιδιών, καθώς και κέντρα συμβουλευτικής και υποστήριξης οικογενειών σε κάθε δήμο.

Με λίγα λόγια, η «Ελληνική Λύση» έχει σαφές σχέδιο, βιώσιμο και αποτελεσματικό σχέδιο για τη σωτηρία του έθνους. Θέλει οι Ελληνίδες και οι Έλληνες να μπορούν να κάνουν παιδιά, χωρίς να φοβούνται για το μέλλον τους. Θέλει να ενισχύσει την ελληνική οικογένεια, ώστε το ελληνικό έθνος να παραμείνει ζωντανό. Θέλει να διατηρήσει το έθνος μας δυνατό και υγιές, το οποίο να διαδραματίζει σημαντικό ρόλο στην παγκόσμια ιστορία όπως ήταν ανά τους αιώνες.

Η «Ελληνική Λύση» είναι το μόνο κόμμα που έχει το θάρρος να πει την αλήθεια. Το δημογραφικό είναι το υπ’ αριθμόν ένα εθνικό ζήτημα. Χωρίς Έλληνες δεν θα υπάρχει ούτε Ελλάδα, ούτε πατρίδα και η «Ελληνική Λύση» μπορεί να το αντιμετωπίσει με πράξεις και όχι με λόγια όπως η Κυβέρνηση. Το παρόν νομοσχέδιο αποδεικνύει περίτρανα, για άλλη μια φορά, ότι η Κυβέρνηση δεν ενδιαφέρεται να ενισχύσει την ελληνική οικογένεια. Η συνέχεια επί των άρθρων. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Αθανασίου.

Το λόγο έχει η Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Να ευχηθώ και εγώ καλούς αγώνες σε αυτή την καινούργια χρονιά προς όφελος του λαού. Κυρίες και κύριοι βουλευτές, εμείς, η «Νέα Αριστερά», πιστεύουμε ότι εδώ έχουμε ένα νομοσχέδιο αποσπασματικό και ψευδεπίγραφο, που όχι μόνο δεν αντιμετωπίζει τα αίτια και το μέγεθος της στεγαστικής κρίσης, αλλά εκχωρεί, με ασαφείς, χρονοβόρες και αντιφατικές διαδικασίες, σε ντόπιους και ξένους εργολάβους δημόσια γη και δημόσια ακίνητα, τόσο της Κυβέρνησης όσο και των ΟΤΑ, με αποκλειστική έγκριση της Υπουργού.

Γιατί ψευδεπίγραφο; Διότι ούτε αντιπαροχή είναι, ούτε κοινωνική στέγη παρέχει, ούτε κοινωνική μίσθωση εισάγει, όπως θα αναλύσουμε. Γιατί δεν αντιμετωπίζει το μέγεθος και τα αίτια της στεγαστικής κρίσης; Διότι η Ελλάδα σήμερα βιώνει τη μεγαλύτερη στεγαστική κρίση από όλες τις χώρες της Ευρωπαϊκής Ένωσης. Διότι σχεδόν 1 στα 3 νοικοκυριά ξοδεύει πάνω από το 40% του εισοδήματός του για τη στέγη, ενοίκιο ή δάνειο, ρεύμα, νερό, κοινόχρηστα, θέρμανση, ψύξη, και διότι τα ελληνικά νοικοκυριά δαπανούν το μεγαλύτερο μέρος του διαθέσιμου εισοδήματός τους στην Ε.Ε. για στέγαση. Δηλαδή 35,2%, όταν ο μέσος όρος της Ευρωπαϊκής Ένωσης είναι 19,7%. Ένα στα δύο νοικοκυριά αντιμετωπίζει δυσκολίες στην πληρωμή ενοικίου, δόσεις ενοικίου και πάγιων λογαριασμών.

Το ποσοστό ιδιοκατοίκησης, που επί δεκαετίες ήταν από τα υψηλότερα ποσοστά στην Ευρώπη έπεσε από το 84,6% το 2005 στο 75,4% το 2019 και μόλις στο 69,6% το 2023, φτάνοντας, δηλαδή, το μέσο όρο της Ευρωπαϊκής Ένωσης. Γίναμε Ευρωπαίοι, χάσαμε τα σπίτια δηλαδή, αυτό σημαίνει αυτό. Βασικές αιτίες, εκτός από την απουσία προστασίας της πρώτης κατοικίας, είναι η ραγδαία αύξηση στις τιμές αγοράς από το 2017, η αύξηση των επιτοκίων, η δυσκολία δανεισμού χωρίς εγγυήσεις, αλλά και οι σημαντικές κοινωνικές αλλαγές που γίνονται στην οικογένεια και στην εργασία. Μειώνεται έτσι η δυνατότητα ιδιόκτητης στέγης για νέους με μεσαία και χαμηλά εισοδήματα που στρέφονται αναγκαστικά στο νοίκι, το οποίο, όμως, είναι απρόσιτο λόγω των ανεξέλεγκτων συνεχών αυξήσεων.

Η στεγαστική κρίση πλήττει σφοδρότερα τους ενοικιαστές, ειδικά εκείνους με χαμηλά εισοδήματα. Εννέα στα δέκα νοικοκυριά οικονομικά αδύναμων ενοικιαστών ξοδεύουν πάνω από το 40% του εισοδήματός τους για τη στέγαση τους, όταν ο ευρωπαϊκός μέσος όρος είναι τρία στα δέκα. Εδώ δεν είμαστε Ευρωπαίοι.

Στεγαστική κρίση και ακρίβεια αλληλοτροφοδοτούνται και, σε συνδυασμό με τις αμελητέες και ανεπαρκείς αυξήσεις των μισθών, δημιουργούν την κρίση διαβίωσης, ιδιαίτερα για τις νεότερες ηλικίες. Έτσι, έξι στα δέκα νοικοκυριά βλέπουν τα μηνιαία εισοδήματά τους να τελειώνουν στις πρώτες 17 ημέρες του μήνα, 67,3% των νέων 18 έως 34 χρόνων – στοιχεία 2024 της ΕΛΣΤΑΤ – αναγκάζονται να ζουν με τους γονείς τους ή συντηρούνται από αυτούς, συγκαλύπτοντας το πραγματικό μέγεθος του ελλείματος στέγης.

Η τεράστια αύξηση ενοικίων και τιμών αγοράς οφείλεται κυρίως στο ότι η κατοικία χρησιμοποιείται ως επενδυτικό προϊόν με υψηλή υπεραξία. Δηλαδή, η στεγαστική κρίση είναι ταξική επιλογή της Κυβέρνησης Μητσοτάκη και για αυτό έξι χρόνια τώρα επιδεινώνεται. Σύμφωνα με την Τράπεζα της Ελλάδας, ο δείκτης των οικιστικών ακινήτων σε αστικές περιοχές έχει αυξηθεί το 2024 κατά 57,5% σε σχέση με το 2019 και συνεχίζει να αυξάνει σήμερα. Διότι δύο βασικά είναι τα χαρακτηριστικά της στεγαστικής πολιτικής της «Νέας Δημοκρατίας» που παροξύνουν την κρίση αντί για την αμβλύνουν. Ενώ στην Ελλάδα υπάρχει έλλειμμα προσφοράς κατοικιών, οι παρεμβάσεις της Κυβέρνησης «Νέας Δημοκρατίας» ενισχύουν συνεχώς τη ζήτηση και ελάχιστα την προσφορά, με αποτέλεσμα οι τιμές να αυξάνονται συνεχώς.

Εν προκειμένω, είναι χαρακτηριστικό ότι η Κυβέρνηση χρησιμοποιεί τα τελευταία δύο χρόνια 1,75 δισ. ευρώ δημόσιων πόρων – 1 δισ. από το δανειακό σκέλος του Ταμείου Ανάκαμψης και 750 εκατ. από τα αποθεματικά της ΔΥΠΑ – για να χρηματοδοτήσει 30.000 στεγαστικά δάνεια, δηλαδή να ενισχύσει τη ζήτηση. Αντίθετα, χρησιμοποίησε μόλις 50 εκατ. ευρώ για να ενισχύσει την προσφορά. Έτσι, εδώ κάποιοι χάνουν; Ποιοι; Η πλειοψηφία του ελληνικού λαού και, μάλιστα, οι νέοι. Κάποιοι κερδίζουν, όμως. Όταν κάποιοι χάνουν, κάποιοι κερδίζουν, να μην το ξεχνάτε αυτό. Ποιοι; Οι τράπεζες, τα funds, τα νομικά πρόσωπα που διαχειρίζονται εκατοντάδες ακίνητα ως Airbnb και οι μεγαλοϊδιοκτήτες ακινήτων.

Η Κυβέρνηση Μητσοτάκη επιτίθεται στην πρώτη κατοικία, με συνειδητή ενίσχυση του real estate ως προνομιακού κλάδου της οικονομίας και την πριμοδότηση της μεγάλης ακίνητης περιουσίας μέσω σημαντικών φοροαπαλλαγών, την κατάργηση προστασία της πρώτης κατοικίας με χιλιάδες πλειστηριασμούς να οδηγούν στη μαζική εκχώρηση σε funds εκατοντάδων χιλιάδων «κόκκινων» δανείων. Αυτήν τη στιγμή, 450.000 στεγαστικά δάνεια κινδυνεύουν να «κοκκινίσουν» λόγω αύξησης των δόσεων πάνω από 50% και το ξέρετε, ενώ 300.000 ιδιοκτήτες έχουν «κόκκινα» δάνεια σε τράπεζες ή funds και άλλοι 300.000 κινδυνεύουν ως εγγυητές.

Ξέρετε πολύ καλά και απαντήστε μας αν ξέρετε, ότι στις 27 Φεβρουαρίου 2025, ενώπιον της Ολομέλειας του Αρείου Πάγου, έγινε πιλοτική δίκη σε σχέση με τον εκτοκισμό δόσεων του νόμου Κατσέλη. Με απλά λόγια δηλαδή, εδώ είχαμε μία ιστορία αν θα διευκολυνθούν, μπροστά σε αυτό το πρόβλημα που δημιουργείται με τους τόκους των δανείων του νόμου Κατσέλη, οι δανειολήπτες. Η εισήγηση από την πρώην Πρόεδρο του Αρείου Πάγου, την κυρία Αδειλίνη ήταν θετική. Δεν έχει βγει καμία απόφαση μέσα σε αυτούς τους έξι μήνες που πέρασαν, για τον απλούστατο λόγο ότι έχουν πέσει πάνω funds, τράπεζες κτλ., για να μη βγει θετική η απόφαση. Πείτε μου αν ξέρετε κάτι άλλο καλύτερο, εγώ θα σας πιστέψω.

Τι κάνετε, λοιπόν, εκτός των άλλων; Προσχηματικές πολιτικές της Κυβέρνησης, τα δήθεν κοινωνικά προγράμματα στέγασης, «Σπίτι μου» 1, 2 και τώρα 3 και πάει λέγοντας. Όχι απλώς δεν βελτιώνουν την κατάσταση για τους πολίτες, αλλά αποδεδειγμένα συντείνουν στην αύξηση των τιμών της αγοράς και στην επιβάρυνση χιλιάδων νέων νοικοκυριών με δανειακά βάρη 30ετίας. Νομίζω ότι εξήγησα ήδη πώς γίνεται αυτό, τι σημαίνει ενισχύω τη ζήτηση ή τι σημαίνει ενισχύω την προσφορά.

Τι κάνετε, όμως, τώρα; Με τα άρθρα 3 έως 10 τροποποιείτε κάθε άρθρο του αρχικού νόμου του 2022 για την κοινωνική αντιπαροχή, έτσι ονομαζόταν και αυτός, αποσαφηνίζοντας τι σημαίνει κοινωνική αντιπαροχή. Δεν είναι ούτε κοινωνική, ούτε αντιπαροχή, ισχυρίζομαι εγώ σήμερα εδώ και προς τον ελληνικό λαό. Σας πήρε απλά τρία χρόνια για να συμφωνήσετε με τους εργολάβους, πώς θα δομηθεί όλο το πρόγραμμα προς το συμφέρον τους. Όλοι οι Έλληνες γνωρίζουν ότι η αντιπαροχή είναι ένα ιδιαίτερο ελληνικό σύστημα. Δεν υπάρχει σε καμία άλλη χώρα και αυτά που ισχυρίζεται η Υπουργός περί κοινωνικής αντιπαροχής που υπάρχει και σε άλλες χώρες, δεν έχει καμία σχέση με αυτό που συμβαίνει εδώ.

Τι συμβαίνει, λοιπόν, σε μία αντιπαροχή; Όλοι οι Έλληνες γνωρίζουν ότι όταν ένας οικοπεδούχος δώσει το οικόπεδο του σε έναν εργολάβο, τότε το δίνει έναντι μελλούμενου κτίσματος. Θα πάρει ένα ποσοστό, 30% τουλάχιστον λέτε εσείς. Μάλιστα, το παίρνει ο οικοπεδούχος το 30% και το διαθέτει όπως θέλει. Γίνεται εδώ αυτό; Όχι. Εδώ δίνουμε όλο το μελλούμενο κτίριο να το διαχειρίζεται ο ιδιοκτήτης. Δηλαδή, το 70% έτσι και αλλιώς το παίρνει, διότι έχει κάνει τα έξοδα της ανέγερσης και το 30% διαχειρίζεται τα νοίκια. Έχετε ξανακούσει τέτοιο πράγμα εσείς ως αντιπαροχή;

Το Κράτος, δηλαδή, απλά, χαρίζει οικόπεδα σε εργολάβους, με μοναδικό αντίτιμο την υποχρέωση ενοικίασης ενός ποσοστού του ακινήτου με ελαφρά καλύτερους όρους για τους ενοικιαστές. Θα μπορεί, δηλαδή, να γίνει – και αυτό είναι το πιο επικίνδυνο, προσέξτε με – σε υπάρχοντα κτίρια. Για υπάρχοντα κτίρια να δείτε πώς θα δουλέψει η αντιπαροχή, η δήθεν κοινωνική. Εδώ, δηλαδή, χαρίζουμε ουσιαστικά δημόσια περιουσία σε εργολάβους και το βαφτίζουμε κοινωνική αντιπαροχή. Είναι προφανές ότι το Δημόσιο και η κοινωνία θα ζημιωθούν προς όφελος των εργολάβων.

Ας δούμε, όμως, πόσα θα ωφεληθούν οι νέοι και οι ενοικιαστές που ανήκουν σε ευάλωτες ομάδες, αν μιλάμε πραγματικά για κοινωνική κατοικία. Καταρχήν, να ξεκαθαρίσουμε ένα πράγμα μεταξύ μας. Κοινωνική κατοικία σημαίνει υποχρέωση του Κράτους να δίνει στέγη στους πολίτες που έχουν ανάγκη, οι οποίοι δεν θα καταβάλλουν περισσότερα από 30% έως 40% για έξοδα στέγασης, δηλαδή, όπως είπαμε, νοίκι ή στεγαστικό δάνειο, ηλεκτρικό, θέρμανση, κοινόχρηστα κλπ.

Στο νομοσχέδιο δεν περιλαμβάνονται αυτά σε καμία περίπτωση. Και όπως σας είπα, μη μας ξανά πείτε ότι το σύστημα εφαρμόζεται στο εξωτερικό, γιατί εκεί δεν έχουμε σύμπραξη με κερδοσκόπους ιδιώτες εργολάβους, όπου γίνεται Δανία, Γερμανία, Αυστρία, Γαλλία – αν χρειαστεί η Υπουργός, αναλυτικά θα τα πω στην κατ’ άρθρον – αλλά εκεί γίνονται επιδοτήσεις σε μη κερδοσκοπικούς οργανισμούς. Καμία σχέση.

Δεύτερον, αντίθετα το νομοσχέδιο μιλάει για Κοινωνική Μίσθωση, άρθρα 11-12, που στην πράξη είναι σκέτη μίσθωση από τους μεγαλοεργολάβους ή μεγαλοϊδιοκτήτες. Δεν αφορά τους ακραία φτωχούς, αφού τους κόβετε το επίδομα στέγασης, αν θα μπουν στο Πρόγραμμα. Δηλαδή, αυτός που δεν έχει ένα ευρώ δεν μπορεί να μπει μέσα, γιατί προφανώς δεν θέλετε και την «πλέμπα» μέσα σε αυτά τα πολύ ωραία και καινούργια κτίρια που θα φτιάξετε. Δεν εξαρτάται το κοινωνικό νοίκι από τα εισοδήματα των υποψηφίων ενοικιαστών. Αυτή είναι η μεγάλη διαφορά, δηλαδή το νοίκι, για να είναι κοινωνικό πρέπει να εξαρτάται από το εισόδημα του ενοικιαστή. Αν εξαρτάται από το αν θα είναι χαμηλότερο το νοίκι από την πιάτσα σε εκείνη την περιοχή, δεν λέει τίποτα αυτό. Αυτό δεν είναι κοινωνικό, το καταλαβαίνουν όλοι.

Θα σας πω και ένα παράδειγμα εδώ. Θα δώσω το παράδειγμα της Υπουργού για τα δέκα ακίνητα σε λίγο, για να δείτε τι θα πει αν ένα από τα οικόπεδα του τέως ΟΕΚ είναι στην Κηφισιά. Φανταστείτε, λοιπόν, εκεί να μας λέει ότι απλά θα νοικιάζουνε με λίγο χαμηλότερα οι ενοικιαστές και οι ευάλωτοι από την περιοχή. Μήπως ξέρετε πόσο κάνει η περιοχή στα νεόδμητα; Μήπως ξέρετε το τετραγωνικό; Τι εννοείτε ότι θα το νοικιάζουν λίγο πιο χαμηλά; Άρα, αυτοί αποκλείονται εντελώς στη διαδικασία, γιατί δεν δικαιούνται επίδομα ενοικίου.

Μια και ήρθε η ώρα, να πω και κάτι άλλο μεγάλο που έχει επιτύχει η Κυβέρνηση Μητσοτάκη. Το επίδομα ενοικίου, επίδομα στέγης δηλαδή, το Σεπτέμβρη του 2022 το δικαιούνταν 273.000 χιλιάδες και στοίχιζε στο Κράτος 32,8 εκατομμύρια ευρώ. Ξέρετε πόσο έγινε το 2025, τώρα τον Αύγουστο; Αφορά 185.000 δικαιούχους μόνο και έδωσε 22,2 εκατομμύρια ευρώ, τουτέστιν το ένα τρίτο αποκλείστηκαν. Έχουμε μείωση 32,4%, δηλαδή δεν μου λέτε, αυξάνεται η στεγαστική κρίση και μειώνονται οι δικαιούχοι του επιδόματος στέγης; Πώς τα καταφέρατε αυτό; Και άλλο θαύμα;

Ας πάμε τώρα στο παράδειγμα των 10 οικοπέδων. Ας πούμε, κύρια Υπουργέ, στα 10 οικόπεδα, κυρία Υπουργέ, θα χτιστούν 50 κατοικίες το καθένα; Αμφιβάλλω, εγώ αρχιτέκτονας είμαι, ξέρω ότι πρέπει να είναι τεράστια τα οικόπεδα για να χτίσουν 50 κατοικίες το καθένα, αλλά εγώ να σας το δώσω. Έστω, λοιπόν, στα 10 οικόπεδα που θα προκηρύξετε ότι θα κάνετε 500 κατοικίες και ας πούμε ότι από αυτές οι κοινωνικές κατοικίες, δηλαδή αυτές που θα μισθωθούν με κοινωνική αντιπαροχή και κοινωνικό νοίκι κ.λπ., θα είναι 150 έως 200 κατοικίες, σωστά; Εδώ, τι γίνεται με αυτό δηλαδή; Τι σταγόνα στον ωκεανό είναι ακριβώς αυτό που θα κάνετε τα τρία επόμενα χρόνια, αν τα κάνετε και με τεράστιες ιστορίες όπου όλες οι ρυθμίσεις, αποφάσεις, λαμβάνονται με ΚΥΑ ή ΥΑ, δηλαδή με Υπουργικές αποφάσεις, οι οποίες ούτε υπόκεινται σε διαβούλευση, ούτε εγκρίνονται από τη Βουλή.

Δηλαδή, εδώ πουλάτε, εκχωρείτε δημόσια γη «γουρούνι στο σακί» και μας ζητάνε εμάς εδώ όλους να ψηφίσουμε, να εγκρίνουμε νομοσχέδιο που δεν γνωρίζουμε τους βασικούς όρους και τους κρίσιμους όρους εφαρμογής του. Να εμπιστευτούμε, δηλαδή, την κυβέρνηση διαφθοράς, σκανδάλων και διαπλοκής, εντάξει.

Μιλάτε για ανάδειξη του βέλτιστου τρόπου αξιοποίησης κάθε έκτασης μέσα από εστιασμένη οικονομοτεχνική μελέτη. Ποιος θα την κάνει την οικονομοτεχνική μελέτη; Υπάρχει καμία υπηρεσία στο Δημόσιο; Όχι. Θα δώσετε, λοιπόν, σε ιδιώτες, τα «δικά μας παιδιά» κατά τα γνωστά, 30.000 ή 40.000, τουλάχιστον για να το κάνετε κατευθείαν ανάθεση – και αν δεν είναι τα «δικά σας παιδιά», εγώ εδώ είμαι να διαψευστώ – για να σας κάνουν την οικονομοτεχνική μελέτη, για να κάνετε τον διεθνή διαγωνισμό, προσέξτε, για να έρθει ο μεγαλοεργολάβος.

Σε ό,τι αφορά στην πρόβλεψη δημιουργίας μιας Γενικής Διεύθυνσης Δημογραφικής και Στεγαστικής Πολιτικής στο Υπουργείο Συνοχής και Οικογένειας, άρθρα 13 - 17, μόνο κάποιος που αγνοεί τις βασικές διαφορετικές παραμέτρους των δύο αυτών τεράστιων προβλημάτων στη χώρα μας θα σκεφτόταν αυτή την πρόταση. Αυτή η πρόταση είναι αδύνατο να λειτουργήσει. Δύο τεράστια θέματα της ελληνικής κοινωνίας θα τα λύσει μία δευτερεύουσα διοικητική δομή, όπου το καθένα από αυτά τα προβλήματα χρειάζεται Υπουργείο. Σε τέτοια δομή διοικητική πρέπει να βρεθεί, Υπουργείο ή Υφυπουργείο, για να λύσεις τη στεγαστική κρίση ή το δημογραφικό. Τώρα τα βάλανε σε μια Διεύθυνση κοινή για να τα λύσει αυτή η Διεύθυνση. Είναι ντροπή αυτά τα δύο.

Βέβαια, εδώ πάλι η Υπουργός παρεμβαίνει. Θα λέει ποια ακίνητα πρέπει να μπαίνουν κάθε φορά, να εγκρίνει πόσα ακίνητα της Κυβέρνησης, αλλά και της αυτοδιοίκησης θα πρέπει να εγκρίνει η ίδια η Υπουργός για να μπαίνουν στην κοινωνική αντιπαροχή. Ωραία. Έχετε κάνει μέχρι σήμερα εθνική στρατηγική για τη στέγη, όπως σας λέει η ΟΚΕ; Όχι. Έχετε κάνει εθνικό σχέδιο για την κοινωνική κατοικία ή αστεγία; Όχι, αλλά μια σειρά από αποσπασματικά μέτρα που ενισχύουν την ζήτηση, όπως σας είπα, και για αυτό ανεβάζουν τις τιμές.

Σε ό,τι αφορά τις διατάξεις της τριτεκνικής ιδιότητας, συμφωνώ με τις παρατηρήσεις της ΟΚΕ ότι το μέτρο θα είναι απλώς συμβολικό, αφού δεν συνοδεύεται από νέα μέτρα ενίσχυσης των τριτέκνων και πολυτέκνων και δεν εντάσσεται σε ένα πολυπαραγοντικό πλαίσιο δημογραφικής πολιτικής για την ενίσχυση της οικογένειας και τα λοιπά. Κυρία Υπουργέ, χτες το βράδυ δώσατε για πρώτη φορά τα voucher στα παιδάκια. Σας φαίνεται σωστό αυτό, να μιλάμε για δημογραφικές πολιτικές εδώ μέσα και να δίνετε 1η Σεπτεμβρίου τα voucher για τα παιδάκια, να μην ξέρουν οι γονείς τους πού να τα πάνε; Χώρια που διακόψατε το πρόγραμμα «Αθηνά», που αντικατέστησε το δικό σας «Κυψέλη», για την προσχολική αγωγή και την πρώιμη ανίχνευση αναπτυξιακών δυσχερειών στη διάρκειά της.

Τώρα, θετικό είναι το μέτρο στο άρθρο 22, για τις δομές προσωρινής φιλοξενίας αναπήρων παιδιών. Πρέπει, όμως, πραγματικά, να μας πείτε πόσα χρήματα, πώς θα γίνει και το χρονοδιάγραμμα που έχετε. Τέλος, σε ό,τι αφορά τον ΟΠΕΚΑ και δεν θα επεκταθώ, άρθρα 23 - 28, που τον έχετε επιφορτίσει πλέον με πλήθος καθηκόντων και εποπτικών υποχρεώσεων χωρίς όμως καμία πρόβλεψη για στελέχωσή του, την αναπλήρωση των αποχωρούντων του και την ενίσχυση των πόρων του, δεν είμαστε αρνητικοί στην προτεινόμενη νέα Διεύθυνση Επιθεώρησης, διότι προβλεπόταν σε έκθεση του Ελεγκτικού Συνεδρίου και εναρμονίζεται μετά τις προβλέψεις του σχετικού ενωσιακού, αλλά και του εθνικού δικαίου, ιδίως αν υλοποιηθεί όντως η εκπαίδευση και η πιστοποίηση των ελεγκτών.

Όμως, οι σωστοί ελεγκτικοί μηχανισμοί απαιτούν εκπαιδευμένο και εξειδικευμένο προσωπικό και σταθερή χρηματοδότηση. Στο νομοσχέδιο δεν υπάρχει καμία τέτοια πρόβλεψη για αύξηση των απαραίτητων ανθρώπινων και οικονομικών μέσων. Όσο για τη συμμετοχή σε ελέγχους υπαλλήλων άλλων δημόσιων φορέων, είναι λογική στο βαθμό που δεν υποκαθιστούν το προσωπικό του ίδιου του ΟΠΕΚΑ. Δεν υπάρχει χρονοδιάγραμμα, δεν υπάρχουν πόροι και φοβούμαστε πολύ ότι οι διατάξεις αυτές θα παραμείνουν κενό γράμμα.

Τελειώνω με τις προτάσεις της «Νέας Αριστεράς», τις οποίες έχουμε καταθέσει εδώ και πάρα πολύ καιρό. Τις λέμε και τις ξαναλέμε, και νομίζουμε ότι είναι οι μόνες που πρέπει να εφαρμόσετε, μπας και ξεκολλήσουμε από τη στεγαστική κρίση που την επαυξάνετε κάθε χρόνο με τεράστιους ρυθμούς. Λέμε, πρώτον, αύξηση του ελάχιστου χρόνο μίσθωσης 4+2 χρόνια, με δικαίωμα αποχώρησης του ενοικιαστή μετά από τρίμηνη ειδοποίηση στον ιδιοκτήτη. Ανώτατο επιτρεπόμενο ενοίκιο πλαφόν και όριο ετήσιας αύξησης που θα υπολογίζεται με βάση την αντικειμενική αξία, το ενεργειακό πιστοποιητικό και τον δείκτη τιμών καταναλωτή.

Διπλασιασμό του στεγαστικού επιδόματος, αυτού που όλο μικραίνετε και που θεσμοθετήθηκε το 2018 και έκτοτε παραμένει στα ίδια ποσά, με ταυτόχρονη διεύρυνση των εισοδηματικών κριτηρίων και επέκταση της επιδότησης σε κοινωνικές κατηγορίες που δαπανούν πάνω από το 30% του εισοδήματός τους για στέγαση. Σταμάτημα των πλειστηριασμών και θέσπιση αντικειμενικών κριτηρίων για την υποχρεωτική αποδοχή διαπραγμάτευσης από τις τράπεζες και funds. Είναι επιτακτική ανάγκη άμεσης προτεραιότητας και είπα και τι συμβαίνει με την πιλοτική δίκη στον Άρειο Πάγο.

Απαγόρευση σε νομικά πρόσωπα, επιχειρήσεις ιδιωτικού ή δημοσίου δικαίου να εκμεταλλεύονται κατοικίες ως καταλύματα βραχυχρόνιας μισθώσεις τύπου Airbnb. Διατήρηση αυτού του δικαιώματος μόνο για φυσικά πρόσωπα, για τους πολίτες δηλαδή της χώρας, για μία κατοικία ανά ΑΦΜ υπόχρεου και συζύγου. Κατάργηση της golden visa. Ευχαριστώ πολύ για όλη την ανοχή που δείξατε, κύριε Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής Παρόντες ήταν οι βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΥΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε. Καλή χρονιά και από εμένα, καλή εκκλησιαστική χρονιά, καλές εργασίες και να είμαστε αποτελεσματικοί στο έργο μας και να ανταποκριθούμε επάξια σε ό,τι περιμένει από εμάς ο ελληνικός λαός. Κύριε Πρόεδρε, κυρία Υπουργέ, κυρίες και κύριοι συνάδελφοι, το υπό συζήτηση νομοσχέδιο αφορά σε πολύ σημαντικά ζητήματα της κοινωνικής και οικογενειακής ζωής. Η κατοικία, η τρίτεκνία, η φροντίδα των ΑμεΑ και άλλα συναφή ζητήματα, απασχολούν έντονα την κοινωνία, ειδικά τώρα που διανύουμε περίοδο εξαιρετικά αυξημένων τιμών ενοικίασης σε όλη την Ελλάδα.

Θα πρέπει να εξετάσουμε κριτικά τις προτεινόμενες ρυθμίσεις, διότι συχνά, όπως έχουμε δει στην πράξη, οι καλές προθέσεις, που θεωρούμε δεδομένο ότι πρέπει να υπάρχουν, δεν τελεσφορούν για λόγους που αφορούν την καλή νομοθέτηση. Θεωρούμε εφικτή την πρόβλεψη αυτής μιας με την προσεκτική ακρόαση των κοινωνικών αιτημάτων, όπως αυτά μεταφέρονται από την Αντιπολίτευση και από τους κοινωνικούς εταίρους που συμμετέχουν και στην παρούσα Επιτροπή ως φορείς. Αποδεχόμαστε και υποστηρίζουμε το σύνολο των προτάσεων της ΕΣΑμεΑ, όπως έχουν διατυπωθεί στο γραπτό υπόμνημα που έχει αποστείλει στην Επιτροπή, και καλούμε την κυβέρνηση να τις υιοθετήσει, αλλά και κάθε κόμμα της Αντιπολίτευσης να της υποστηρίξει ρητά.

Επί του νομοσχεδίου, θα θέλαμε επιγραμματικά να επισημάνουμε ορισμένα σημεία. Μεγάλο μέρος των άρθρων, 14 έως 35, αποτελεί τροποποίηση άρθρων πρόσφατων νόμων της παρούσας κυβέρνησης, νόμων του 2022, 2023 και του 2024 κυρίως.

Αυτό το φαινόμενο επαναλαμβάνεται συχνά σε νομοσχέδιο της παρούσας Κυβέρνησης. Αποδεικνύει ότι, είτε δεν υπάρχει η δέουσα επεξεργασία στο κείμενο και έρχεται αυτό βιαστικά στη Βουλή, είτε η Κυβέρνηση αρνείται ακόμα και τις ορθές υποδείξεις της Αντιπολίτευσης ή των φορέων και αφήνει να υπάρχουν λάθη, λόγω μιας ιδεολογικής «αρτηριοσκλήρυνσης», θα λέγαμε ή για λόγους ενός κακώς εννοούμενου γοήτρου. Στις περιπτώσεις που ενήργησε διαφορετικά, επετεύχθησαν καλύτερα αποτελέσματα, δεν αποκλείεται, όμως, να συμβαίνει και κάτι χειρότερο, να μην υπάρχει σχέδιο και η Κυβέρνηση να νομοθετεί με απαράδεκτη προχειρότητα.

Απουσιάζουν οι αναφορές και η αξιοποίηση της προηγούμενης σημερινής εμπειρίας από τους Οργανισμούς Εργατικής Κατοικίας, που καταργήθηκαν εσπευσμένα λόγω μνημονιακών ρυθμίσεων, ενώ, παράλληλα, ιδρύεται νέα Γενική Διεύθυνση, ως να μην υπήρχε ως τώρα καμία υπηρεσία αρμόδια για στεγαστική πολιτική στην Ελλάδα. Η αντιμετώπιση του προβλήματος δεν παρουσιάζεται πουθενά ως ολοκληρωμένο σχέδιο, με φάσεις ή χρονικά ή άλλα ορόσημα, αλλά βασίζεται γενικά και αόριστα στην αξιοποίηση της περιουσίας του Δημοσίου. Πολλά ζητήματα αφήνονται να οριστούν με υπουργικές αποφάσεις, κάτι που μάλλον θα περιπλέξει τα πράγματα. Ήδη στο άρθρο 1 εμφανίζεται ως πρώτος σκοπός η ενίσχυση της αγοράς κατοικίας και δεν γίνεται λόγος για κάποιο σχέδιο ολοκληρωμένης παρέμβασης. Δηλαδή, είναι ένα μερικής ισχύος μέτρο και όχι η λύση του προβλήματος συνολικά.

Ως δεύτερος σκοπός διατυπώνεται η διευκόλυνση της άσκησης στεγαστικής πολιτικής από το Υπουργείο Κοινωνικής Συνοχής και Οικογένειας, μέσω της ενίσχυσης της διοικητικής δομής της Γενικής Γραμματείας Δημογραφικής και Στεγαστικής Πολιτικής, και αυτό είναι λανθασμένο ως προς τη σύλληψή του. Οι ενισχυμένες διοικητικές δομές δεν επιλύουν προβλήματα αν δεν υπάρχει κάποιο σαφές και μελετημένο πλαίσιο. Αντιθέτως, είναι θετική η διατύπωση των σκοπών του τρίτου μέρους, σε ό,τι αφορά την ενίσχυση οικογενειών με τρία παιδιά και την ενίσχυση της αυτονομίας των ατόμων με αναπηρία και η κοινωνική τους συμπερίληψη.

Όσον αφορά τον πλήρη διαχωρισμό των Ελεγκτικών Οργανικών Μονάδων του ΟΠΕΚΑ, σε συμμόρφωση με το ν. 4795/2021, άρθρο 62, για το σύστημα εσωτερικού ελέγχου του δημόσιου τομέα, καθώς και η ενίσχυση του Τμήματος Επιθεώρησης Παροχών μέσω της σύστασης Μητρώου Επιθεωρητών και τέλος η ρύθμιση άλλων θεμάτων αρμοδιότητας του Υπουργείου Κοινωνικής Συνοχής και Οικογένειας και των εποπτευόμενων φορέων του, χρειάζονται κριτική ανάγνωση και λεπτομερέστερη τεκμηρίωση. Η αλλαγή οργανικών μονάδων δεν είναι εύκολη υπόθεση καθώς απαιτεί και κατάλληλη αναμόρφωση του πλαισίου λειτουργίας. Με τη διατύπωση των αντικειμένων του άρθρου 2, διαπιστώνουμε την προφανή αδυναμία υλοποίησης των αντικειμένων αυτών, αν συγκρίνουμε τα άρθρα 1 και 2 με τα επόμενα, διότι πολλά μένουν κενά ή ασαφή και τα οποία θα κληθεί να καλύψει σειρά υπουργικών αποφάσεων, το περιεχόμενο των οποίων η Βουλή αδυνατεί να ελέγξει.

Στο άρθρο 3 για τη διεύρυνση του αντικειμένου της σύμβασης κοινωνικής αντιπαροχής, γίνεται αντικατάσταση του άρθρου 5 του πρόσφατου ν.5006/2022. Παρατηρούμε ότι στις παραγράφους 1 και 2 αναφέρεται σε ιδιώτες που θα αναλάβουν τη δόμηση ή ανακαίνιση κατοικιών που θα τους ανατεθούν από δημόσιους φορείς ΟΤΑ ή άλλους. Αλλά στην παράγραφο 3 με τη γνωστή και απαράδεκτη λέξη «δύναται», της οποίας έχει κάνει και συνεχίζει να κάνει ευρεία χρήση και κατάχρηση η παρούσα Κυβέρνηση, θεσπίζεται ένα δυνητικό πλαίσιο παροχής ανταλλάγματος.

Δηλαδή, αγνοούμε τους κανόνες και τι ακριβώς θα συμβαίνει με αυτή τη διατύπωση και αυτό είναι εμπαιγμός, όταν αφορά τέτοια θέματα και μάλιστα οικονομικής φύσης. Αυτό επιτείνεται από την έκφραση διαζευκτικά ή σωρευτικά.

Στα άρθρα 10 και 12, μαθαίνουμε ότι με ΚΥΑ θα οριστούν σημαντικές λεπτομέρειες. Δηλαδή, τι είναι σταθερό εδώ πέρα που καλούμαστε να ψηφίσουμε, αν δεν είναι ούτε το ένα, ούτε το άλλο, ούτε τίποτα με το «δύναται»; Τι ψηφίζουμε; Την αοριστία; Εδώ το άρθρο αφορά πλήρη κυριότητα, νομή και κατοχή και ενδεχομένως κάποτε θα καταλήξει σε χέρια πολίτη χωρίς να είναι και βέβαιο. Ο ανάδοχος θα υποδεικνύει σε ποιους θα δοθούν οι κατοικίες, με ποια κριτήρια; Τότε τι την θέλουμε την νέα Γενική Διεύθυνση, αν ο ανάδοχος υποκαθιστά το Δημόσιο; Συγκρίνετε αυτό τον κυκεώνα αοριστίες με τις χιλιάδες παροχές κατοικιών του Οργανισμού Εργατικής Κατοικίας, θα έπρεπε να ανατρέπεται η Κυβερνητική Πλειοψηφία που ψηφίζει τέτοιες διατάξεις με κλειστά τα μάτια, που αποτελούν μνημείο αοριστίας και αυθαιρεσίας, διότι άλλο η ευελιξία και άλλο η αοριστία και η αυθαιρεσία. Το όλο πλαίσιο επιτρέπει πολλές αυθαιρεσίες των ιδιωτών και θα ναυαγήσει στην πράξη.

Ας δούμε ποιοι είναι οι δικαιούχοι, με το άρθρο 4, όπου πάλι αλλάζει πρόσφατο άρθρο του ν.5006/2022. Το άρθρο αυτό συνδέεται με το άρθρο 11, πάλι με δυνητική ρύθμιση. Τα κριτήρια είναι κοινωνικά και περιλαμβάνονται ιδίως εισοδηματικά και περιουσιακή κατάσταση, ηλικία τέκνων, στα οποία δεν αποκλείεται να προστεθούν και άλλα. Αυτές οι διατάξεις είναι απόδειξη ανικανότητας μιας Κυβέρνησης να διατυπώσει με σαφή λόγο 5-10 κριτήρια που θα κατανείμουν δίκαια τα δικαιώματα σε όσους θα έπρεπε να δοθούν. Αντί αυτού, θεσπίζει μια αοριστία κριτήριο, όπου κανένα δεν είναι οριστικό και πετάει το «μπαλάκι» στους υφισταμένους της, τον ΟΠΕΚΑ ή άλλον, να προσδιορίσει τα κριτήρια, αν δεν μπορεί νομίμως να προσδιορίσει, θα τα προσδιορίσει μία εγκύκλιος ή μία υπουργική απόφαση, και ποιο κύρος θα έχουν τότε;

Δηλαδή, ο νόμος υπάρχει απλά για να υπάρχει και δεν λύνει κανένα πρόβλημα, ούτε διατυπώνεται με σαφήνεια, αλλά, αντιθέτως, δημιουργεί νέα προβλήματα. Δείτε το ακόλουθο. Λέει η ίδια παράγραφος ότι θα στερούνται σειράς στεγαστικών επιδομάτων οι δικαιούχοι. Αυτό, όμως, δεν ορίζεται από πότε θα συμβεί. Λέει από την σύναψη της σύμβασης. Θα συμπίπτει αυτή με την είσοδο στην κατοικία; Θα στερηθούν μόλις χαρακτηριστούν ονομαστικά με την αίτησή τους από τον ΟΠΕΚΑ; Θα τα στερηθούν μόλις μπουν στο σπίτι και τι θα γίνει στην περίπτωση επισκευών; Θα τα στερηθούν μόλις οριστεί το νέο ενοίκιο;

Η σύναψη σύμβασης μίσθωσης, που αναφέρει το άρθρο, δεν είναι για όλες τις περιπτώσεις ενιαία. Προβλέπεται σειρά διεκδικήσεων, ενστάσεων και δικαστικών προσφυγών, αν αφεθούν ασαφή αυτά τα σημεία, που θα προκαλέσει μπλοκάρισμα της όλης διαδικασίας. Ορίζεται σωρευτική συνύπαρξη των κριτηρίων για τους πολίτες, ενώ δεν ορίζονται σαφώς το μίσθωμα, έστω σε ποσοστό του μέσου μισθώματος, ούτε στο άρθρο 11.

Στο άρθρο 5 ορίζεται ότι οικονομοτεχνική μελέτη θα ορίζει το βέλτιστο ποσοστό κοινωνικής κατοικίας, το οποίο ορίζεται ως 30% κατ’ ελάχιστο. Οι ιδιώτες θα αποφασίζουν και πάλι.

Στο άρθρο 7 για τη διαδικασία ανάθεσης της σύμβασης κοινωνικής αντιπαροχής, παρατηρούμε να γίνεται αναφορά σε αναπτυξιακούς νόμους. Δηλαδή, το όλο εγχείρημα αποτελεί μία υποπερίπτωση της ανάπτυξης και όχι αυτοτελή πολιτική αντιμετώπισης του στεγαστικού προβλήματος. Δεν υπάρχουν κοινωνικά κριτήρια.

Εξαιρετικά προβληματική είναι η μεταφορά, με μία κοινή υπουργική απόφαση και χωρίς άλλη διατύπωση, στο άρθρο 9, της διαχείρισης των ακινήτων δημοσίων φορέων στο Υπουργείο Οικογένειας. Αντίστοιχο και το άρθρο 27 χωρίς καμία πρόβλεψη για τη διαχείριση τόσο μεγάλου αριθμού και αξίας ακινήτου. Αν θα μπορούσαμε να χαρακτηρίσουμε θετικά κάποια άρθρα, αυτά θα ήταν τα άρθρα 18, 19 και 20, διότι μεριμνούν για τους τρίτεκνους και τα ΑμεΑ.

Προς την ορθή κατεύθυνση, είναι η ανεξαρτητοποίηση των ελεγκτικών μηχανισμών στον ΟΠΕΚΑ, άρθρα 21 και 24, αλλά είναι αμφίβολος ο όλος τρόπος λειτουργίας, γιατί εξαρτάται από την στελέχωση του μητρώου, όπως ορίζεται στο άρθρο 25. Αν μετέχουν μόνο εσωτερικοί υπάλληλοι με απόσπαση, δεν μπορεί να λειτουργήσει σωστά, λόγω σύγκρουσης συμφερόντων και εργατικής υπαγωγής. Πρέπει να λαμβάνεται μέριμνα, ώστε ο ελεγκτής να μη συνδέεται με εργασιακές σχέσεις με τον ελεγχόμενο, ούτε με προϊσταμένους του. Τα άρθρα 26 και εντεύθεν χρειάζονται ιδιαίτερη ανάλυση και επιφυλασσόμαστε στις επόμενες συνεδριάσεις. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Οικονομόπουλο. Τον λόγο έχει ο κύριος Σπυρίδων Μπιμπίλας, Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με τη σειρά μου να ευχηθώ και εγώ να έχουμε μια καλή περίοδο και να είμαστε όσο μπορούμε σε σύμπνοια και ευγενικοί μεταξύ μας, γιατί το τελευταίο διάστημα ομολογώ ότι έχω απογοητευτεί από τις ύβρεις και τις προσβολές που εκτοξεύονται από όλες τις πλευρές προς όλους, πράγμα που δημιουργεί ένα συναίσθημα σε εμάς που μπήκαμε νεότεροι στη Βουλή, όχι σε ηλικία, δημιουργεί ένα συναίσθημα πολύ αρνητικό ως προς το να είμαστε εδώ.

Αγαπητοί συνάδελφοι και κυρία Υπουργέ, για το παρόν νομοσχέδιο, αν και προσπαθείτε να φαίνεται ότι υπάρχουν αγαθές και καλές προθέσεις και πραγματικό ενδιαφέρον για να δοθούν λύσεις στα δυσεπίλυτα προβλήματα της στέγης για όλους τους πολίτες και όλο τον πληθυσμό, αλλά και για τα προβλήματα των τρίτεκνων οικογενειών, επιτρέψτε μου να εκφράσω ορισμένες σοβαρές επιφυλάξεις σχετικά με το παρόν σχέδιο νόμου. Δεν θα σας κουράσω πολύ, γιατί εδώ και πολλά χρόνια η αλήθεια είναι ότι όλοι οι Έλληνες έχουν κουραστεί να ακούν ότι αυτά τα προβλήματα θα επιλυθούν και τελικά δεν επιλύονται. Για αυτό και συνεχώς μπαίνουν καινούργια σχέδια νόμου.

Πρώτον, για την κοινωνική αντιπαροχή, δεν διασφαλίζεται η διαφάνεια και η δίκαιη κατανομή των οφελών προς όλους τους πολίτες ανεξαιρέτως. Υπάρχει ένας ορατός κίνδυνος, δυστυχώς, να δημιουργηθούν νέες ανισότητες και να υποβαθμιστεί η ποιότητα της κατοικίας εν γένει, χωρίς, ουσιαστικά, πραγματική και κοινωνική ανταπόδοση. Ανάλογες ρυθμίσεις και στο παρελθόν εμπειρικά μας έχουν δείξει ότι η απουσία ισχυρού ελεγκτικού μηχανισμού καταλήγει, δυστυχώς, σε βάρος των πολιτών που καταλήγουν και αυτοί με τη σειρά τους να αισθάνονται εντελώς ανυπεράσπιστοι.

Αλήθεια, πώς θα διασφαλίζεται η κοινωνική αντιπαροχή, ώστε να μην γίνει εργαλείο νέων ανισοτήτων και υπογείων διαπλοκών; Η κατοικία είναι το πιο ευαίσθητο κοινωνικό αγαθό στη μεταπολεμική Ελλάδα και, δυστυχώς, τόσα χρόνια μετά, εξακολουθεί να είναι το ίδιο μεγάλο πρόβλημα. Χωρίς ξεκάθαρο πλαίσιο και ελεγκτικούς μηχανισμούς, αντί να ενισχύσουμε την κοινωνική συνοχή, υπάρχει ένας ορατός φόβος να δούμε πρόχειρες κατασκευές, υποβάθμιση γειτονιών και ωφελημένους, δυστυχώς, λίγους σε βάρος των πολλών.

Στα αλήθεια, θέλουμε να κάνουμε γειτονιές φτωχών, σε αντίθεση με γειτονιές πλουσίων, όπως βλέπουμε εμείς που μένουμε στα νότια προάστια, να δημιουργούνται τώρα αυτές οι πολυτελείς κατοικίες στην παραλία, εκεί όπου υπήρχε ένα πευκοδάσος και το κατέστρεψαν εντελώς; Στα αρχικά σχέδια για το Ελληνικό ούτε καν υπήρχε στις φωτογραφίες που μας έδειχναν αυτό το «όργιο» κατοικιών δίπλα στην παραλία, όπου οι κάτοικοι θα έπρεπε να κάνουν μπάνιο. Αδημονώ πραγματικά να δω στο τέλος αν θα υπάρχει παραλία για τους κατοίκους ή θα γίνει παραλία για τους πλουσίους που μένουν εκεί. Πραγματικά, η αγωνία όλων όσων μένουμε κάτω εκεί είναι πολύ μεγάλη.

Εξάλλου, οι πλειστηριασμοί έχουν χτυπήσει την πόρτα πολλών και βρίσκονται σε απόγνωση με το κυνηγητό από τα funds, και όλα αυτά, σε συνδυασμό με την κατάργηση του Οργανισμού Εργατικής Κατοικίας, που ήταν μια μικρή «όαση» μέσα στο χάος της απόκτησης στέγης, δημιουργούν όλα αυτά ένα ασφυκτικό κλοιό για τους ευάλωτους πολίτες.

Δεύτερον, για την κοινωνική μίσθωση, δυστυχώς, παραμένει ασαφής η πρόβλεψη ποιοι είναι οι πραγματικοί δικαιούχοι; Με ποια εισοδηματικά και άλλα κοινωνικά κριτήρια εν τέλει θα επιλέγονται και με ποιο τελικά τρόπο θα αποφευχθεί η στρέβλωση της αγοράς κατοικίας; Συν τοις άλλοις, χωρίς συνοδευτικές πολιτικές κοινωνικής ένταξης, υπάρχει ένας ορατός κίνδυνος γκετοποίησης και κοινωνικού αποκλεισμού.

Θέλουμε κοινωνική κατοικία που να δίνει προοπτική και όχι ταμπέλες φτώχειας. Θέλουμε να υπάρχει μια φθηνή μισθωμένη κατοικία και ας βγει, επιτέλους, ένα πλαφόν στα ενοίκια. Ως πού μπορούν να φτάσουν αυτά τα ενοίκια; Εργαζόμενοι με 800 έως 1.000 ευρώ – γιατί εδώ τα αποφασίζουμε αυτά τα 800 και τα 1.000 ευρώ – αναγκάζονται να πληρώνουν ενοίκια σε αδηφάγους ιδιοκτήτες, 500 ως 800 ευρώ και παραπάνω, για υποτυπώδη αξιοπρεπή κατοικία. Ως πού θα επιτραπεί αυτό; Ως που θα επιτραπεί να υπάρχει αυτό το Airbnb και να έχει αποκλείσει ολοσχερώς τη μισθωμένα κατοικία;

Εγώ προσωπικά ζω σε πολυκατοικία στη Λεωφόρο Βουλιαγμένης, που έχει χτιστεί επί χούντας το 1973 και είναι πολύ καλή κατασκευή, η οποία έχει 60 διαμερίσματα. Τα 38 από αυτά, έχουν γίνει Airbnb. Αισθάνομαι, πλέον, ότι δεν ζω σε πολυκατοικία με γείτονες, αλλά σε ένα ξενοδοχείο. Είναι ωραίο όλο αυτό;

Οι νέοι, επίσης, δεν μπορούν να αποσχιστούν από τις οικογένειές τους, γιατί εργάζονται με μισθούς πείνας, χωρίς συλλογικές συμβάσεις, όπως συμβαίνει στο δικό μου το επάγγελμα. Ξέρετε με τι χρήματα εργάζονται οι νέοι – δεν μιλάω για τους παλιούς – ηθοποιοί στα θέατρα; Με 500 έως 800 ευρώ. Πώς αυτός ο νέος να κάνει οικογένεια; Πώς να μείνει με τον σύντροφό του; Πώς να κάνει παιδί, όταν δεν μπορεί να πληρώσει ένα ενοίκιο; Αναγκάζεται, λοιπόν, να ζει με τους γονείς του ή να ζουν δυο και τρεις μαζί. Είναι αυτό τώρα φυσιολογικό;

Τρίτον, η αντιμετώπιση της τριτεκνικής ιδιότητας και των τριτεκνικών οικογενειών είναι αποσπασματική εδώ και πολλά χρόνια. Έρευνες μας δείχνουν ότι ο ελληνικός πληθυσμός θα πάψει να υφίσταται σε τουλάχιστον 200 χρόνια, με αυτή την αρνητική πρόοδο των γεννήσεων και της ολοένα ογκούμενης μετανάστευσης. Έχω να σας πω ότι σήμερα η Ελλάδα έχει χαμηλή γεννητικότητα, κάτω από 1,4 παιδιά ανά γυναίκα, ενώ για ανανέωση πληθυσμού χρειάζεται τουλάχιστον 2,1. Μόνο γενναία πολιτική στήριξης σε τρίτεκνους και πολύτεκνους θα καθυστερήσει ή θα αναστρέψει την πληθυσμιακή αυτή η μείωση. Ταυτόχρονα, πρέπει να δοθούν ιδιαίτερα κίνητρα για τις οικογένειες των παραμεθόριων περιοχών της Ελλάδας.

Πρόσφατα, βρέθηκα για το θεατρικό φεστιβάλ που γίνεται, ευτυχώς, στην ακριτική Ορεστιάδα, από έναν Οργανισμό Πολιτιστικό, «Διόνυσος» λέγεται, για όσους δεν το γνωρίζουν, που πραγματικά, φυλάει Θερμοπύλες. Γιατί με τον πολιτισμό μένει ο κόσμος στις περιοχές και δεν φεύγει. Η ακριτική, λοιπόν, Ορεστιάδα, έχει αυτή τη στιγμή μόνο 18.000 πια κατοίκους. Πριν 20 χρόνια, όταν την είχα πρωτοεπισκεφθεί, ήταν 30.000 οι κάτοικοι. Νέα ζευγάρια φεύγουν. Δε γεννούν. Συναντώ στους δρόμους εκεί νέους ανθρώπους, τους λέω «ευτυχώς, είστε εδώ». Όχι, ο ένας ζει στο Σικάγο. Ο άλλος στη Γερμανία. Όλοι έχουν φύγει.

Το ανάποδο, δέκα χιλιόμετρα από τα σύνορα, στην Αδριανούπολη, την ελληνική πρώην Αδριανούπολη, που σήμερα λέγεται Edirne, ζουν 220.000 κάτοικοι και σε όλη την επαρχία Αδριανούπολης 450.000 κάτοικοι. Από τη μια, λοιπόν, πλευρά των συνόρων, ένας όγκος τεράστιος ανθρώπων και από την άλλη η μιζέρια. Αυτό δεν πρέπει να το ενισχύσουμε; Δεν πρέπει να δώσουμε κίνητρα σε αυτούς τους ανθρώπους, σε αυτές τις οικογένειες που ζουν εκεί, ώστε να μη φύγουν αυτοί που υπάρχουν, αλλά και να επιστρέψουν αυτοί που έχουν φύγει;

Πραγματικά, με πόνο ψυχής σας τα λέω αυτά, γιατί, ενώ πήγα για κάτι ευχάριστο, έφυγα με τις πιο δυσάρεστες εντυπώσεις από την ακριτική Ελλάδα, που, δυστυχώς, σε λίγο δεν θα υπάρχει πια, συν το ότι τα σπίτια που υπάρχουν εκεί αγοράζονται από τους κατοίκους των γειτονικών χωρών. Μάλιστα, έμαθα ότι στα τελευταία χωριά της Ελλάδας, στα σύνορα με τη Βουλγαρία, αγοράζονται τα σπίτια από επιχειρηματίες Βούλγαρους και μετατρέπουν ολόκληρα χωριά σε spa.

Δηλαδή, θα έρχονται οι ξένοι εδώ, θα κάνουν το spa τους, σε πρώην ελληνικά χωριά, στα οποία οι κάτοικοι πούλησαν τα σπίτια τους με 10.000 ευρώ. Όλο αυτό δεν μας φέρνει σε μια ψυχολογική απόγνωση, και τους από δω και τους από εκεί; Όλοι είμαστε συνυπεύθυνοι και οι πολιτικοί, αλλά και ο λαός, γιατί ο λαός πουλάει τα σπίτια του, αλλά δεν έχει τα εχέγγυα από την πολιτική να βοηθηθεί να μην τα πουλήσει. Δυστυχώς, λοιπόν, με το παρόν σχέδιο νόμου δεν παρέχεται ένα σταθερό και ενιαίο πλαίσιο στήριξης, με αποτέλεσμα να δημιουργούνται αδικίες και, δυστυχώς, αβεβαιότητα και άγχος. Επιπλέον, παραμένει άλυτο το ζήτημα της ισότιμης μεταχείρισης με τους πολύτεκνους, μαζί με τους τρίτεκνους. Είναι ώρα, επιτέλους, να δούμε το ζήτημα αυτό σοβαρά και ολιστικά.

Το νομοσχέδιο, ενόψει και της ομιλίας του Πρωθυπουργού στη ΔΕΘ – γιατί για αυτό νομίζω το έχετε προτάξει, να προλάβουμε αυτή την ομιλία – εν κατακλείδι, ενώ φαίνεται αρκετά ελπιδοφόρο, παρουσιάζει πάρα πολλά κενά και ασάφειες. Αν δεν υπάρξει σαφές, επαρκές και κοστολογημένο πλαίσιο εφαρμογής, πολύ φοβούμαι ότι οι διατάξεις που με κόπο παρήχθησαν θα μείνουν γράμμα κενό και θα δημιουργήσουν και άλλα δυσεπίλυτα προβλήματα από όσα επιχειρούν ήδη να λύσουν. Για αυτό, οργανώσεις πολιτών, τα επισημαίνουν όλα αυτά, χαρακτηρίζουν ασαφές το νομοσχέδιο και διατείνονται ότι αφήνει πολλά ενδεχόμενα διαφορετικής λειτουργίας, ανάλογα με τις υπουργικές αποφάσεις που θα τα συνοδεύουν.

Μετά την ακρόαση των φορέων, που ελπίζω ότι θα έρθουν να μας δώσουν όσες περισσότερες πληροφορίες μπορούν, θα επισημάνουμε και άλλους μας προβληματισμούς σε σχέση με αυτό το νομοσχέδιο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Μπιμπίλα. Πριν δώσω το λόγο στην Ειδική Αγορήτρια της Κοινοβουλευτικής Ομάδας του ΣΥΡΙΖΑ, να αναγνώσω τον κατάλογο με τα εξωκοινοβουλευτικά πρόσωπα που θα καλέσουμε αύριο.

Έχει γίνει μια σύνθεση. Όλα τα κόμματα έχουν προτείνει φορείς, 40 συνολικά τον αριθμό. Υπάρχει εκπροσώπηση από τους προτεινόμενους, από όλους. Είναι η Ομοσπονδία Τριτέκνων Ελλάδος, η Πανελλήνια Ομοσπονδία Τριτέκνων, η Πανελλήνια Ένωση Τριτέκνων, η Εθνική Συνομοσπονδία Ατόμων με Αναπηρία, το Κέντρο Κοινωνικής Πρόνοιας Περιφέρειας Αττικής, το Εθνικό Κέντρο Κοινωνικής Αλληλεγγύης, ο Οργανισμός Προνοιακών Επιδομάτων Κοινωνικής Αλληλεγγύης, η Πρωτοβουλία για την Κρατική Ακίνητη Περιουσία, την Προστασία και την Αξιοποίησή της, ο Συνήγορος του Πολίτη, ο Πανελλήνιος Σύλλογος Υπαλλήλων ΟΑΕΔ, η Αναπτυξιακή Αθήνας Α.Ε., ο Πανελλήνιος Σύλλογος Προστασίας Ενοικιαστών, η Ευρωπαϊκή Συνομοσπονδία Μεσιτών, η Ανώτατη Συνομοσπονδία Πολυτέκνων Ελλάδος και ο Σύλλογος Εργαζομένων Υπουργείου Κοινωνικής Συνοχής και Οικογένειας. Συνολικά είναι δεκαπέντε 15 φορείς.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Δεν βάλατε τον Σύλλογο Ενοικιαστών Θεσσαλονίκης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχουμε βάλει τον Πανελλήνιο Σύλλογο Προστασίας Ενοικιαστών, όπως λέει και η Υπηρεσία εδώ πέρα δίπλα. Οι προτεινόμενοι φορείς ήταν 40. Είμαστε στους 15, είναι πολύ καλά.

Τον λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Αικατερίνη (Κατερίνα) Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε, για τον λόγο και για την κατανόηση στην καθυστέρηση, λόγω ανειλημμένης υποχρέωσης. Κυρίες και κύριοι συνάδελφοι, κυρίες Υπουργοί, η σημερινή συνεδρίαση είναι η πρώτη συνεδρίαση της Επιτροπής μας μετά την διακοπή για το καλοκαίρι. Διακοπές, όμως, δεν μπόρεσαν να πάνε πάνω από τους μισούς συμπολίτες μας και να σας θυμίσω – νιώθω την ανάγκη να το κάνω – πως το κλείσιμο της Βουλής συνοδεύτηκε και με την παραβίαση του κοινοβουλευτικού κανόνα, της κοινοβουλευτικής τάξης και ήταν ένα σοβαρότατο πλήγμα στη δημοκρατία της χώρας, που, δυστυχώς, οι συνάδελφοι της Συμπολίτευσης επιλέξατε να βάλετε την υπογραφή σας, τη σύμφωνη γνώμη σας, για μία «μαύρη» ημέρα στην κοινοβουλευτική ιστορία, προκειμένου φυσικά να κουκουλωθεί το σκάνδαλο του ΟΠΕΚΕΠΕ, όπως και όλα τα υπόλοιπα σκάνδαλα με τα οποία βαρύνεται η Κυβέρνησή σας.

Επειδή, όμως, με επιστολόχαρτα δεν κρύβεται η αλήθεια, προφανώς, και δεν μπορεί να γίνει αποδεκτή εκείνη η μέρα και, προφανώς, η διαδικασία πρέπει να θεωρηθεί άκυρη. Ακριβώς επειδή οι Έλληνες πολίτες αναζητούν να βγει η αλήθεια στο φως.

Επίσης, υπάρχει και η άλλη αλήθεια, πέρα από τα σκάνδαλα σας, αυτή που βιώνουν οι πολίτες και την οποία θα έπρεπε να αντιμετώπιζε το Υπουργείο σας, αλλά δεν το κάνει, τουλάχιστον όχι με επιτυχία. Δεν μπαίνω σε ζήτημα προθέσεων, δεν μπαίνω σε ζήτημα διακηρύξεων. Μιλάω για το αποτέλεσμα. Το αποτέλεσμα είναι ο πληθωρισμός στη χώρα μας ήταν ο τέταρτος υψηλότερος στην Ευρωζώνη, διπλάσιος του ευρωπαϊκού μέσου όρου. Τα ενοίκια κατέγραψαν αύξηση 11,4% τον τελευταίο χρόνο, όταν ο ευρωπαϊκός μέσος όρος ήταν στο 3%. Για το ίδιο διάστημα, η αύξηση στο ρεύμα ήταν 18,9% έναντι αύξησης 2,1% στον ευρωπαϊκό μέσο όρο. Να θυμίσω ότι με την Κυβέρνηση του Αλέξη Τσίπρα δεν αυξήθηκε ούτε ένα ευρώ ο λογαριασμός του ρεύματος.

Ταυτόχρονα, τι άλλο πέτυχε η χώρα μας μαζί σας; Πρωτιές για ακάλυπτες υγειονομικές ανάγκες και των ατόμων με αναπηρία. Πέτυχε οι εργαζόμενοι να δουλεύουν πάνω από 48 ώρες την εβδομάδα. Πέτυχε να αφήσει τη χώρα απροστάτευτη σε πυρκαγιές και να μην έχει και κανένα πλαίσιο στήριξης για τους ανθρώπους που υποφέρουν. Τραγικές οι ελλείψεις της επιτελικής σας Κυβέρνησης.

Σε αυτή, λοιπόν, τη δυσοίωνη πραγματικότητα εσείς τι έρχεστε να κάνετε; Έρχεστε να διασκεδάσετε τις εντυπώσεις. ΔΕΘ έχουμε, πολλά λόγια θα πείτε, πολλές παροχές θα εξαγγέλλετε, αυτό διαβάζουμε τουλάχιστον. «Κυριακή κοντή γιορτή», θα έρθει ο Πρωθυπουργός στη Θεσσαλονίκη για να μας πει τι έχει σκοπό να κάνει. Θα τον πιστέψουμε; Σας λέω εκ των προτέρων, όχι. Όχι επειδή είμαστε δύσπιστοι, αλλά επειδή ό,τι έχετε εξαγγείλει ως κοινωνική παροχή τα τελευταία χρόνια από το βήμα της ΔΕΘ δεν το έχετε υλοποιήσει.

Ανακοινώσατε πέρσι και πρόπερσι και παραπρόπερσι ότι θα αυξήσετε τις κοινωνικές παροχές. Στην πραγματικότητα, υπέστησαν τρομερές περικοπές από το 2022 έως το 2025 σε όλα τα επίπεδα, τα έσοδα ΟΠΕΚΑ, τα οικογενειακά επιδόματα, οι κοινωνικές παροχές. Ένα κράτος δικαίου παραπαίει. Συχνά λέει η κυρία Φωτίου για το ελάχιστο εγγυημένο εισόδημα, και εμείς μαζί, που έφερε η Κυβέρνηση του ΣΥΡΙΖΑ, το οποίο στην πραγματικότητα μειώνεται και υπολείπεται πάρα πολύ του ευρωπαϊκού μέσου όρου. Η Ευρώπη λέει ότι θα έπρεπε να είναι στο 80% του ορίου της φτώχειας το Ελάχιστο Εγγυημένο Εισόδημα. Εσείς το έχετε ούτε στο 40% και λέτε ότι θα φέρετε για τις κοινωνικές παροχές, για το στεγαστικό και το δημογραφικό.

Φέρνετε, λοιπόν, διατάξεις για το στεγαστικό, το δημογραφικό, τις δομές βραχυχρόνιες φιλοξενίας ΑμεΑ. Την ίδια στιγμή, βέβαια, φέρατε και ένα πειθαρχικό δίωξης δημοσίων υπαλλήλων, φέρατε 13ωρη υποχρεωτική εργασία και μην πείτε πάλι με συναίνεση του εργαζόμενου ακούγεται προκλητικό για κάθε εργαζόμενο και εργαζόμενη και φυσικά είναι κατά παρέκκλιση του ευρωπαϊκού κεκτημένου. Αυτά φανερώνουν την κοινωνική σας αναλγησία. Φανερώνουν, όμως, και τα ψέματά σας και την ανεπάρκειά σας.

Ας γίνω πιο συγκεκριμένη. Τη μία εβδομάδα θεσπίσατε το μέτρο της επιστροφής ενοικίου, την επόμενη εβδομάδα σε άλλο νομοσχέδιο ψηφίσατε fast track εξώσεις ενοικιαστών. Έχει μειωθεί η ιδιοκατοίκηση στη χώρα ή όχι; Ναι. Τι κάνετε; Μας φέρνετε αυτό το νομοσχέδιο για την κοινωνική αντιπαροχή, μιλάτε σοβαρά; Κατέθεσαν οι άλλοι συνάδελφοι συγκεκριμένα ερωτήματα, θα τα επαναλάβω, διότι η στεγαστική κρίση στη χώρα οξύνεται τρομακτικά. Η Ελλάδα είναι πρώτη στην Ευρωπαϊκή Ένωση σε ληξιπρόθεσμες οφειλές νοικοκυριών σε στεγαστικά έξοδα. Το 47%, οι μισοί πολίτες, τα μισά νοικοκυριά δεν μπορούν να ανταπεξέλθουν σε έξοδα στέγασης, να τα πληρώσουν εγκαίρως. Ο μέσος όρος στην Ευρωπαϊκή Ένωση με 9,2%, πάλι απόκλιση.

Οι Έλληνες είναι πρώτοι στην Ευρώπη στο διαθέσιμο εισόδημα που δαπανούν για τα έξοδα στέγασης, 35%. Ένας στους τρεις δαπανά πάνω από το 40% του διαθέσιμου εισοδήματος, το οποίο είναι και πενιχρό συγκριτικά με την υπόλοιπη Ευρωπαϊκή Ένωση, για έξοδα στέγης και εσείς φέρνετε αυτό το νομοσχέδιο για την κοινωνική αντιπαροχή. Δηλαδή, τροποποιείτε τον ν.5006/2022 για την κοινωνική αντιπαροχή. Πόσα σπίτια απέδωσε εκείνος ο νόμος, για να δούμε τις επιτυχίες σας; Ούτε ένα. Σωστό ή λάθος;

Έρχεστε, λοιπόν, σήμερα, τρία χρόνια μετά, να τροποποιήσετε το δικό σας νόμο, τον πλήρως αποτυχημένο, για να παραχωρήσετε στα εργολαβικά συμφέροντα πλήρη κυριότητα, νομή και κατοχή, μετά το εξ αδιαιρέτου ποσοστό τους επί του οικοπέδου ποσοστό των νέων κατοικιών, που αν δεν κάνω λάθος είπατε ότι μπορεί να φτάνει έως και το 70%. Ο προηγούμενος νόμος σας προέβλεπε την εκμετάλλευση του ακινήτου για ορισμένο χρονικό διάστημα, μετά το πέρας του οποίου ήταν υποχρεωμένος να παραδώσει το ακίνητο στον ιδιοκτήτη φορέα.

Ας πάρουμε ένα παράδειγμα. Πόσες κατοικίες έγιναν πάνω σε αυτά τα 10 οικόπεδα, 100; Πόσες κοινωνικές κατοικίες θα δημιουργήσετε, τριακόσιες; Για το στεγαστικό πρόβλημα της χώρας έρχεστε σήμερα να πείτε ότι το μάξιμουμ που μπορείτε να δώσετε είναι 300 κοινωνικές κατοικίες. Αυτό θα ψηφίσετε και αυτό θα πείτε στους συμπολίτες σας, οι εκλεγμένοι εκπρόσωποι του ελληνικού λαού, γνωρίζοντας ότι δεν μπορούν να καλύψουν ένα κεραμίδι να βάλουν το κεφάλι για την οικογένεια τους. Θα το κάνετε ή θα πιέσετε την Κυβέρνηση να βγάλει ένα σοβαρό στεγαστικό πρόγραμμα; Σας ρωτώ, διότι έχουμε ευθύνες οι βουλευτές και οι βουλεύτριες του Ελληνικού Κοινοβουλίου. Πραγματικά, είναι ακατανόητο αυτό που συμβαίνει, χώρια που οι 700 κατοικίες που θα πέσουν προφανώς από τους ιδιοκτήτες, πέρα από το ότι παραχωρείτε δημόσια περιουσία, θα αυξήσουν τις τιμές των ενοικίων. Σε τιμές αγοράς θα τις πάρουν.

Μελέτη για το Βρετανικό Δημόσιο διαπίστωσε ότι κάθε μία λίρα που επενδύεται στην κοινωνική στέγαση στην Αγγλία, παράγει περίπου 2,4 λίρες σε οικονομική παραγωγή. Έχουμε πει πάρα πολλές φορές πόσα είναι τα έσοδα από την κατασκευή για το Ελληνικό Δημόσιο, πόσα μπορούν να είναι αν επενδύσετε σε κοινωνικές κατοικίες. Αντί να εκμεταλλευτείτε το γεγονός ότι υπάρχουν τα χρήματα, υπάρχουν τα οικόπεδα, υπάρχει δυνατότητα και κυρίως υπάρχει αδήριτη ανάγκη του κόσμου να μπει σε νέες κατοικίες κοινωνικές με πάρα πολύ χαμηλό ενοίκιο, δεν το κάνετε, δεν προχωράτε. Άλλες χώρες το έκαναν.

Τι ξεχάσατε να βάλετε στο νομοσχέδιο; Κυρία Υπουργέ, θα χρειαστώ απάντηση. Ο πίνακας με τις αξίες γης ανά περιοχές πού είναι. Επίσης, άλλη μια απάντηση θα ήθελα, πόσο υπολογίζετε το κόστος κατασκευής ανά τετραγωνικό μέτρο. Θα την περιμένουμε την απάντηση. Επίσης, δεν διευκρινίζετε αν στις συμβάσεις και στον καθορισμό των ανταλλαγμάτων με τους εργολάβους ποιες αξίες θα λαμβάνονται υπόψη, οι αντικειμενικές ή οι τιμές αγοράς. Δεν ορίζετε το ύψος του μισθώματος κοινωνικής κατοικίας. Τουλάχιστον στο 50% πρέπει να είναι. Θα είναι ως ποσοστό του διαθέσιμου εισοδήματος; Ως ποσοστό των μισθωμάτων της αγοράς; Δεν προβλέπετε ελάχιστο ποσοστό, για παράδειγμα 10%, διάθεσης των κοινωνικών κατοικιών προς μίσθωση σε ευάλωτες ή ευπαθείς ομάδες. Δεν προβλέπετε προστασία δικαιούχων μισθωτών σε περιπτώσεις αδυναμίας. Τι θα γίνει αν χάσουν τη δουλειά τους; Τι θα γίνει αν μειωθεί ταχύτατα το εισόδημά τους, όχι με δική τους ευθύνη ή αν υπάρχουν σοβαρά ζητήματα υγείας. Υποτίθεται ότι είστε και της κοινωνικής πολιτικής.

Παρότι το κόστος της ενέργειας είναι ένα από τα πιο σοβαρά βάρη που έχει επιφορτιστεί κάθε ελληνικό νοικοκυριό και από τις σημαντικότερες αιτίες της αύξησης του κόστους στέγασης και της στεγαστικής κρίσης, εσείς δεν ορίζετε ενεργειακές και ποιοτικές προδιαγραφές ούτε για τις κοινωνικές κατοικίες. Φροντίσατε, βέβαια, να προβλέψετε οι δικαιούχοι μισθωτές κοινωνικής κατοικίας να αποκλείονται από άλλα προγράμματα ή παροχές που αποσκοπούν στην κάλυψη στεγαστικών αναγκών. Όπως φροντίσατε στην πραγματικότητα εάν κάποιος είναι «τυχερός» και τυγχάνει ενός επιδόματος στήριξης από την Πολιτεία, να αποκλείεται από όλα τα υπόλοιπα. Το έχουμε δει στην πράξη αυτό.

Έχουμε, λοιπόν, ένα πρόσχημα δημιουργίας κοινωνικών κατοικιών να το χρησιμοποιείτε για να ιδιωτικοποιήσετε τη δημόσια περιουσία. Τι κάνετε; Την παραδίδετε σε ορέξεις real estate σχεδιασμών και μεγαλοεργολαβικών συμφερόντων. Μιλήσατε για την αξιοποίηση των 10 οικοπέδων του δημοσίου με αυτό το καθεστώς δήθεν κοινωνικής αντιπαροχής, εξηγήθηκε νωρίτερα γιατί δεν πρόκειται. Ξαναλέω, πρόκειται δηλαδή για 300 κατοικίες που δεν λέτε και με τι ενοίκιο θα τις δώσετε ως κοινωνικές ούτε με τι όρο, και δίνετε βορά όλη την υπόλοιπη δημόσια περιουσία και τα αποθεματικά, που έχουν γίνει με κόπους και επενδύσεις των Ελλήνων εργαζομένων, βορά σε ιδιώτες.

Εμείς λοιπόν μιλάμε για σύγκλιση με τον ευρωπαϊκό μέσο όρο, 11% να είναι κοινωνικές κατοικίες τουλάχιστον. Έχουμε καταθέσει συγκεκριμένο πρόγραμμα. Δεν γίνεται, λέτε εσείς. Θα σας απαντήσουμε εμείς. Πώς το κάνουν όλα τα υπόλοιπα ευρωπαϊκά κράτη, κυρία Υπουργέ; Έχετε δει τι κάνει η Πορτογαλία; Η Πορτογαλία κατασκευάζει 26.000 κοινωνικές κατοικίες και έχει πάρει και ένα πρόγραμμα από το Ταμεία Ανάκαμψης, το οποίο κατηύθυνε εκείνη, 2 δισ.. Έχετε δει τι κάνει η Ισπανία; Η Ισπανία με 20.000 κατοικίες, με προοπτική να φτάσει σε 160.000. Πάλι αξιοποιώντας αντίστοιχα υψηλό κομμάτι του Ταμείου Ανάκαμψης. Η Ιρλανδία 33.000 κοινωνικές κατοικίες κατασκευάζει ετησίως. Πάμε στην υπόλοιπη Ευρώπη, η Γαλλία 5 εκατομμύρια κοινωνικές κατοικίες, η Ολλανδία 2,3 εκατομμύρια κοινωνικές κατοικίες, 24% των κατοίκων στην Αυστρία ζουν σε κοινωνικές κατοικίες και η Ελλάδα είναι στο απόλυτο μηδέν. Απόλυτο μηδέν το κοινωνικό απόθεμα κοινωνικών κατοικιών.

Χάσατε πολύτιμους πόρους, πάνω από 160 δισ.. Είχατε τη δυνατότητα να διαχειριστείτε, Ταμείο Ανάκαμψης, ΕΣΠΑ, εθνικοί πόροι, όλα αυτά τα χρόνια και δεν ρίξατε πραγματικά ούτε κονδύλια, ούτε πολιτική κατασκευάσατε για την κοινωνική κατοικία. Εάν θέλατε να αντιμετωπίσετε την στεγαστική κρίση, καταρχάς θα είχατε ιδρύσει πραγματικές διοικητικές δομές και εργαλεία. Εμείς έχουμε προτείνει υφυπουργείο κοινωνικής πολιτικής, οργανισμό κοινωνικής στέγης στα πρότυπα του ΟΕΚ, τράπεζας στέγης, ψηφιακά παρατηρητήρια στέγασης στους ΟΤΑ, να τους εμπλέξετε τους οργανισμούς αυτοδιοίκησης και προστασία πρώτης κατοικίας. Εσείς το μόνο που φέρνετε πλειστηριασμούς και πλειστηριασμούς και πετάτε τον κόσμο στο δρόμο ή στην ουσία, τον αφήνετε απροστάτευτο μπροστά σε funds.

Θα είχατε δημιουργήσει ένα ικανό απόθεμα κοινωνικής στέγης και θα είχατε θέσει ως στόχο τη σύγκλιση με τον ευρωπαϊκό μέσο όρο στο 8,11%. Εσείς επιμένετε ο στόχος σας να είναι στο 0%. Θα είχατε ρυθμίσει και τη βραχυχρόνια μίσθωση και την golden visa. Έχουμε επιμείνει πάρα πολύ ό τι παρουσιάζετε ως ανάπτυξη είναι εξαιρετικά ψευδεπίγραφο. Επιμένουμε, golden visa σε παραγωγικές δραστηριότητες να κατευθυνθεί και όχι στην αγορά των κτιρίων, των σπιτιών που έχει ανάγκη ο ελληνικός λαός για να ζήσει, που εκτοπίζεται από τα αστικά κέντρα. Θα λαμβάνατε φυσικά και μέτρα για ουσιαστική στήριξη ευάλωτων και ευπαθών συμπολιτών μας, που ολοένα και πληθαίνουν με βάση και τα τελευταία παραδείγματα.

Οι φτωχοί έχουν γίνει πολλοί περισσότεροι στη χώρα μας χάρη στις πολιτικές σας και αυτό εσείς το αντιμετωπίζετε με την ψηφιακή πύλη στεγαστικής πολιτικής. Ωραία. Είναι ή δεν είναι η πλατφόρμα «stegasi.gov.gr», την οποία παρουσιάσατε και θέσατε σε λειτουργία ήδη 3/6/2025; Εύλογα νομίζω μπορεί κάποιος να αναρωτηθεί γιατί εδώ και δύο μήνες δεν την έχετε βάλει στη διαβούλευση, την προσθέσατε εκ των υστέρων. Προφανώς και είναι απαραίτητη η διευκόλυνση του πολίτη με ψηφιακά εργαλεία, αλλά οι ηλεκτρονικές πλατφόρμες δεν χτίζουν σπίτια που έχει ανάγκη ο κόσμος, ούτε μειώνουν τα ενοίκια.

Επίσης, προσθέσατε μετά τη διαβούλευση, για να δούμε και πόσο καλά νομοθετείτε, το άρθρο 28, με το οποίο δίνεται η δυνατότητα ειδικά το ΥΚΟΙΣΟ να μπορεί να συνάπτει συμβάσεις με το Υπουργείο Εθνικής Άμυνας για την υλοποίηση ευρύτερων στεγαστικών προγραμμάτων, που δεν αφορούν μόνο το προσωπικό του, όμως ο ν. 5223/2025 ψηφίστηκε ένα μήνα πριν. Θα μπορούσε η συγκεκριμένη παράγραφος να έχει ενταχθεί και τότε.

Αυτό δείχνει πόσο αποσπασματικά και ευκαιριακά νομοθετείτε. Έτσι αντιμετωπίζετε τις οξυμένες συνέπειες της στεγαστικής κρίσης με τις οποίες όμως έρχονται αντιμέτωποι οι δημόσιοι λειτουργοί. Σήμερα η συνάδελφός σας έλεγε για τις «θεσούλες» των εκπαιδευτικών; Τι μισθό παίρνει ένας εκπαιδευτικός σήμερα; Τι μισθό παίρνει ένας αναπληρωτής; Φτάνει για το ενοίκιο; Έχετε αναρωτηθεί και αν έχετε αναρωτηθεί, τι κάνετε για να το επιλύσετε;

Συγκεκριμένα τώρα για αυτό το άρθρο, πότε θα εκδοθεί η απαιτούμενη ΚΥΑ να μας απαντήσετε που θα καθορίζει λεπτομέρειες; Πότε θα συναφθούν οι συμβάσεις με το ΥΕΘΑ, πότε θα γίνουν οι διαγωνισμοί, πότε η κατασκευή; Επειδή κυβερνάτε και 6 χρόνια, μπαίνετε στον έβδομο, αναρωτιέμαι για πόσο ακόμα σκοπεύετε να αφήνετε δημοσίους υπαλλήλους να αναγκάζονται με κάθε τρόπο να βρουν μια στέγη για να υπηρετήσουν το Ελληνικό Δημόσιο. Έχουμε δει να κοιμούνται σε αυτοκίνητα και σε σκηνές, τα ξέρετε αυτά.

Κύριε Πρόεδρε, κλείνω με αυτό. Έχετε συστήσει ένα Υπουργείο, πότε σκοπεύετε να φέρετε τον Οργανισμό, πραγματικά; Πόσα χρόνια είναι αυτό το Υπουργείο που έχει ιδρυθεί, κυρία Υπουργέ; Δεν υπάρχει ακόμη Οργανισμός. Λοιπόν, αντί να επισπεύσετε τις ενέργειες για την σύσταση του Οργανισμού, επιλέξατε αποσπασματική και τμηματική διοικητική ανασυγκρότηση του Υπουργείου, το οποίο επιμένετε να αφήνετε υποστελεχωμένο, υπηρεσίες διάσπαρτες σε διαφορετικά κτίρια. Να σημειώσουμε ότι δεν υπάρχει προηγούμενο στεγαστική πολιτική να ασκείται από υπηρεσίες που υπάγονται σε οργανισμούς εργασίας.

Άρθρα 13 και 16, συστήνετε Γενική Διεύθυνση Δημογραφικής και Στεγαστικής Πολιτικής. Για τη Διεύθυνση Στεγαστικής Πολιτικής καθορίζετε επιχειρησιακούς στόχους ή έτσι λέτε, για τις άλλες δύο Διευθύνσεις δεν κάνετε ειδικότερη αναφορά. Άρα, για το δημογραφικό και το στεγαστικό εσείς συστήνετε μία Γενική Διεύθυνση, φέρνετε και μία πλατφόρμα και έτσι μας λέτε ότι διαχειρίζεστε τα δύο πιο κρίσιμα ζητήματα της εποχής μας, το δημογραφικό και το στεγαστικό. Προφανώς, αμφίβολο παραμένει αν θα μπορέσει η Διεύθυνση αυτή να στελεχωθεί.

Ζήτημα σοβαρό είναι το ζήτημα που θέτουν οι τρίτεκνοι. Επιμένουν στην πλήρη εξομοίωση τρίτεκνων με πολύτεκνους. Δεν μπορεί να μπαίνουν ηλικιακά κριτήρια. Φυσικά, θα τα πουν και οι ίδιοι στην Επιτροπή και θα υποστηρίξουμε το αίτημά τους.

Έχω μια τελευταία ερώτηση για τις Δομές Βραχυχρόνιας Φιλοξενίας ΑμεΑ. Πολλή σημαντική η δημιουργία τους. Με μεγάλη καθυστέρηση έρχεται. Το έχουμε βάλει πολλές φορές στον Κοινοβουλευτικό Έλεγχο. Να μας πείτε όρους επιλεξιμότητας, ύψος ενδεχόμενου τροφείου, σύνδεση και ειδικότητες, απαραίτητες διεπιστημονικές ομάδες. Σε αυτό το νομοσχέδιο έχουμε 15 υπουργικές αποφάσεις και ΚΥΑ στις οποίες παραπέμπετε. Με αυτό τον τρόπο νομοθετείτε. Νομοθέτηση «στο γόνατο» λέγεται. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Νοτοπούλου. Σε αυτό το σημείο έχει ολοκληρωθεί ο κύκλος των Εισηγητών και των Ειδικών Αγορητών.

Τώρα το λόγο έχει η κυρία Υπουργός.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, κυρία Υπουργέ, κυρία Γενική και κυρία Ειδική, θα ήθελα να ξεκινήσω με κάτι το οποίο δεν είναι ευχάριστο. Είναι δυσάρεστο και νομίζω ότι ταλανίζει τις σκέψεις όλων μας. Ξεκίνησε η κοινοβουλευτική περίοδος, μετά το κλείσιμο της Βουλής για το καλοκαίρι και εμείς ξεκινάμε χωρίς τον Γραμματέα της Κοινοβουλευτικής μας Ομάδας. Ο Απόστολος Βεσυρόπουλος, είτε στη δική μας παράταξη, είτε, νομίζω, κυρίες και κύριοι συνάδελφοι και στις υπόλοιπες παρατάξεις, ήταν ένας άνθρωπος με ήθος, ένας άνθρωπος πράος, ένας άνθρωπος που έκανε τα πάντα για την Περιφέρειά του, για τους συμπολίτες του. Υπηρέτησε με πολύ μεγάλη υπευθυνότητα το Υπουργείο Οικονομικών και σίγουρα λείπει σε όλες και σε όλους εμάς, την κοινοβουλευτική του οικογένεια. Τα συλλυπητήρια μας και στη βιολογική του οικογένεια.

Τώρα, για να γυρίσω στο κομμάτι του νομοσχεδίου, το οποίο είναι τελείως διαφορετικό από τη μνεία που έκανα πριν, το βλέπω και το βλέπουμε, νομίζω, στη δική μας παράταξη – το είπε και η Εισηγήτρια μας Μαρία Συρεγγέλα – με πάρα πολύ μεγάλη αισιοδοξία, γιατί δίνει ουσιαστικές απαντήσεις σε ένα πολύ μεγάλο, σε ένα πολύ ουσιαστικό πρόβλημα της καθημερινότητας μας, το στεγαστικό. Το πώς αναχαιτίζουμε αυτό το πολύ μεγάλο ζήτημα, κυρίως ως προς την ενοικίαση ακινήτων και κυρίως ως προς τις νέες οικογένειες, οι οποίες μπορεί να μην έχουν την τύχη να ιδιοκατοικούν, όπως ένα πολύ μεγάλο ακόμα, ευτυχώς, ποσοστό των Ελλήνων. Στην Ελλάδα έχουμε μία από τις υψηλότερες ιδιοκατοικήσεις σε όλη την Ευρωπαϊκή Ένωση. Παρόλα αυτά, αυτό δεν φτάνει. Κάτι το οποίο και βιώνουμε και βλέπουμε και συζητούμε καθημερινά, είναι πως το ύψος πλέον των ενοικίων αποτελεί ένα πάρα πολύ μεγάλο βαρίδι για όλες τις οικογένειες. Δεν είναι κάτι που χρειάζεται κάποιος να μας εξηγήσει. Νομίζω ότι όλοι πλέον το καταλαβαίνουμε.

Καταλαβαίνουμε ότι υπάρχουν δύο τρόποι να προσεγγίσει κάποιος το ζήτημα και να το προσεγγίσει μια υπεύθυνη Κυβέρνηση, η οποία το έχει βάλει ως έναν από τους πρωταρχικούς σκοπούς της – εξού και η δημιουργία του δικού μας Υπουργείου Κοινωνικής Συνοχής και Οικογένειας – είναι πώς, τόσο από την πλευρά της προσφοράς, όσο και από την πλευρά της ζήτησης, πρέπει και μπορούμε να αντιμετωπίσουμε το θέμα.

Πολύ συχνά ακούμε την εξής κριτική και την άκουσα και από συναδέλφους άλλων Κοινοβουλευτικών Ομάδων, «έρχεστε και κάνετε πράγματα μόνο για τη ζήτηση». Παράδειγμα το οποίο δόθηκε και τώρα μέσα στη Γερουσία, είναι ότι κάνουμε πράγματα μόνο για τη ζήτηση, μέσω του Προγράμματος «Σπίτι Μου Ι» και του Προγράμματος «Σπίτι Μου ΙΙ». Εδώ μια μικρή παρένθεση για την Εισηγήτρια, την οποίαν ακούσαμε πριν. Η Ισπανία, λέει, έβαλε μέσα από το Ταμείο Ανάκαμψης για τη δημιουργία αρχικά 20.000 χιλιάδων κατοικιών, 2 δισεκ. ευρώ. Η Ελλάδα, που σε όρους ΑΕΠ, οικονομικής δύναμης, είναι 6,7 φορές μικρότερη από την Ισπανία, έχει ήδη δώσει, μέσα από το «Σπίτι Μου Ι» και το «Σπίτι Μου ΙΙ», 2 δισεκατομμύρια ευρώ για την αναχαίτιση του στεγαστικού προβλήματος.

Πηγαίνοντας πίσω, στην αρχική πρόταση για το τι κάνει και πώς λειτουργεί το «Σπίτι Μου Ι» και το «Σπίτι Μου ΙΙ» ή μάλλον πώς λειτουργεί πέρα και πάνω από το κομμάτι της ζήτησης το «Σπίτι Μου Ι» και το «Σπίτι Μου ΙΙ», ναι, μέσα από τα δύο αυτά Προγράμματα χρηματοδοτούμε το επιτόκιο, έτσι ώστε μια οικογένεια πιο ευάλωτη, μια μονογονεϊκή, μια οικογένεια με περισσότερα παιδιά, μια οικογένεια με παιδιά με αναπηρία, να μπορέσει να έχει εύκολη πρόσβαση στις στεγαστικές της ανάγκες, έχοντας εκ των υστέρων στην κυριότητά της ένα ακίνητο και πληρώνοντας για αυτό μικρότερο ποσό από ό,τι θα έδινε στο ενοίκιο.

Πώς, όμως, αυτό βοηθά και στο κομμάτι της προσφοράς, γιατί αυτό που έχουμε δει και έχουμε δει εμπειρικά τα χρόνια που τρέχουμε τα δύο αυτά προγράμματα, είναι ότι, μέσω αυτών των δύο προγραμμάτων, ναι, βοηθούμε στο κομμάτι της ζήτησης, αλλά έχουν βγει περισσότερα ακίνητα στην αγορά. Το «Σπίτι μου Ι» ολοκληρώθηκε στο 100%, το «Σπίτι μου ΙΙ» έξι μήνες μετά είναι στο 60% της απορρόφησης του, υπάρχει πολύ μεγάλο ενδιαφέρον και το βλέπουμε ότι υπάρχει πρακτικά πολύ μεγάλο ενδιαφέρον. Η άλλη πλευρά του ενδιαφέροντος είναι ότι πάρα πολλά ακίνητα σε αστικά κέντρα, τα οποία ήταν μέχρι πρότινος κλειστά, μπήκαν στην αγορά και έτσι καταφέραμε και ακουμπήσαμε και το κομμάτι αυτό της προσφοράς, που είναι τόσο σημαντικό να ενισχύσουμε την προσφορά ακινήτων και να αυξήσουμε το στεγαστικό απόθεμα στη χώρα μας.

Τι έρχεται και κάνει συγκεκριμένα ο νόμος αυτός; Να σας πω εδώ ότι στεναχωρήθηκα γιατί μόνο ένα από τα κόμματα είδε το άρθρο 32 – όχι το άρθρο 28, δεν πειράζει – το οποίο μιλάει για τις προγραμματικές συμφωνίες μεταξύ του δικού μας Υπουργείου και του Υπουργείου Εθνικής Αμύνης. Έρχεται, λοιπόν, το νομοσχέδιο αυτό και κινείται στο να δώσει ουσιαστικές λύσεις στο στεγαστικό πρόβλημα των συμπολιτών μας σε δύο άξονες. Ο πρώτος είναι αυτός της κοινωνικής αντιπαροχής, που καθιστά την κοινωνική αντιπαροχή, που νομοθετήθηκε το 2022, ένα αποτελεσματικό εργαλείο, ένα βιώσιμο εργαλείο, έτσι ώστε να καταφέρουμε τρία πράγματα.

Ποια είναι τα τρία πράγματα που καταφέραμε με την κοινωνική αντιπαροχή; Πρώτον, η περιουσία του Δημοσίου την οποία σεβόμαστε, να σταματήσει να λιμνάζει, να την αξιοποιήσουμε, δηλαδή, όσο καλύτερα μπορούμε. Τι σημαίνει όσο καλύτερα μπορούμε; Στο νούμερο ένα στόχο της Κυβέρνησης και στη μεγαλύτερη αγωνία των πολιτών, που είναι τα ενοίκια. Το δεύτερο πράγμα που καταφέρνει η κοινωνική αντιπαροχή είναι να αυξήσει το συνολικό οικιστικό απόθεμα. Άρα, εν τέλει, μέσα από την κατασκευή εκατοντάδων ακινήτων, να πέσουν οι τιμές, για αυτό μας αφορά η προσφορά, δεν μας αφορά για κανέναν άλλο λόγο θεωρητικό.

Τρίτον και πολύ σημαντικό, ποσοστό όλων των ακινήτων των οποίων θα διαμορφωθούν και θα πέσουν στην αγορά να αφορά σε κοινωνικό μίσθωμα, να αφορά, δηλαδή, σε συμπολίτες μας οι οποίοι έχουν κοινωνικά και οικονομικά ευάλωτα χαρακτηριστικά και θα μπορέσουν να επωφεληθούν των διατάξεων αυτών, αλλά και των σπιτιών που θα κατασκευαστούν, έτσι ώστε να μπουν με χαμηλότερο ενοίκιο μέσα σε αυτά.

Έρχεται τώρα και κάνει κάποια συγκεκριμένα πράγματα το νομοσχέδιο αυτό στο κομμάτι της κοινωνικής αντιπαροχής, τα οποία το καθιστούν υλοποιήσιμο. Αυτό σημαίνει ότι τουλάχιστον το 30% μένει στο Δημόσιο και έρχεται ένας ιδιώτης, ο οποίος, φτιάχνοντας τα ακίνητα στην ακίνητη περιουσία του Δημοσίου, και κάνει μια πλειοδοτική πρόταση. Εμείς λέμε ότι πρέπει το κομμάτι που θα ανήκει στο Δημόσιο να είναι τουλάχιστον το 30%, το οποίο σημαίνει ότι θα έρθει ο υποψήφιος ανάδοχος, θα πλειοδοτήσει στην προσφορά του και, σε σχέση με το σε ποια περιοχή θα είναι αυτό, απαντώντας έτσι και σε ένα από τα άλλα σχόλια που άκουσα στη συζήτηση αυτή και τις εισηγήσεις των Εισηγητών των διαφόρων κομμάτων, δεν μπορεί ο νόμος να θέσει ένα πλαφόν ή να θέσει ο νόμος την τιμή των μισθωμάτων ακινήτων αυτών.

Καταλαβαίνετε και καταλαβαίνουμε όλοι ότι το μίσθωμα θα είναι διαφορετικό σε πάρα πολλά επίπεδα. Θα είναι διαφορετικό και άρα και η προσφορά του πλειοδότη αναδόχου θα είναι διαφορετική σε σχέση με το πού θα είναι το ακίνητο αυτό. Το είπε και η συνάδελφος Εισηγήτρια πριν ότι διαφορετική τιμή θα έχει ένα ακίνητο και άρα θα καταθέσει ως προσφορά ο πλειοδότης υποψήφιος ανάδοχος σε μια αστική ακριβή περιοχή της χώρας, διαφορετικό μίσθωμα και διαφορετική κυρίως τιμή, άρα προσφορά από την πλευρά του αναδόχου, θα έχει όταν είναι σε μια λιγότερο ακριβή περιοχή της χώρας.

Άρα, το ποσοστό αυτό το οποίο ο ανάδοχος θα καλείται να δώσει στο Δημόσιο θα είναι διαφορετικό σε κάθε διαφορετική περίπτωση και σε κάθε διαφορετική γεωγραφική περιοχή της χώρας. Εμείς, έχοντας στο μυαλό μας το δημόσιο συμφέρον, θα δεχτούμε, με τις διαδικασίες, προφανώς, του ν. 4412 και του νόμου περί δημοσίων συμβάσεων, την υψηλότερη προσφορά και την προσφορά η οποία θα δίνει στο δημόσιο και, άρα, στην κοινωνική αντιπαροχή, στο κοινωνικό μίσθωμα, το κομμάτι αυτής, θα δίνει το μεγαλύτερο αριθμό διαμερισμάτων που θα μπορέσουν να φτιαχτούν για τον κοινωνικό εκμισθωτή.

Μία από τις άλλες κριτικές που ακούμε και εντός της Αίθουσας Γερουσίας, αλλά και την περίοδο αυτή που συζητούμε το νομοσχέδιο το οποίο ήταν σε διαβούλευση, είναι ότι θα έρθει ο ανάδοχος, ο οποίος θα επιβάλει το δικό του μίσθωμα. Το ξεκαθαρίζουμε, ότι προφανώς ο ανάδοχος δεν θα επιβάλλει το δικό του μίσθωμα. Αυτό είναι πέραν οποιασδήποτε συζήτησης και δεν είναι στο μυαλό κανενός από εμάς. Θέλω να είμαι κάθετη σε αυτό. Το κοινωνικό μίσθωμα δεν διαμορφώνεται από τον ανάδοχο σε καμία των περιπτώσεων. Δεν είναι ούτε στη σκέψη μας ούτε στην αποτύπωση του νομοσχεδίου αυτού. Το κοινωνικό μίσθωμα διαμορφώνεται από κοινές υπουργικές αποφάσεις του Υπουργείου και του Υπουργείου Οικονομικών και είναι λογικό και κομμάτι σωστής και ορθής νομοθέτησης να μην γίνεται εντός του νομοσχεδίου.

Οι λογικές είναι δύο και μάλιστα είναι και συνδυασμός αυτών των δύο, δεν είναι είτε η μία, είτε η άλλη. Η λογική τού πώς διαμορφώνεται το κοινωνικό μίσθωμα είναι είτε ως ποσοστό του εισοδήματος του εν δυνάμει δικαιούχου, είτε ως ποσοστό της αγοραίας τιμής του αγοραίου μισθώματος εκεί που βρίσκεται το ακίνητο αυτό ή και συνδυασμός και των δύο. Επειδή, όπως καταλαβαίνετε, αυτή η περιπτωσιολογία είναι πάρα πολύ μεγάλη, δεν μπορεί να αποτυπώνεται μέσα στο νόμο. Είναι μια δύσκολη υπουργική απόφαση, την οποία έχουμε να βγάλουμε από το Υπουργείο, αλλά είναι μια απόφαση που δεν μπορεί να αποτυπώνεται στον νόμο, γιατί η περιπτωσιολογία της είναι πάρα πολύ μεγάλη.

Το άλλο το οποίο ακούμε συχνά και θέλω ρητά να απορρίψω, είναι ότι η διαχείριση του ακινήτου, είτε είναι του ιδιωτικού κομματιού, είτε – και κυρίως αυτό που μας αφορά ακόμη περισσότερο – του κομματιού του ακινήτου της κοινωνικής αντιπαροχής το οποίο θα δίνεται για κοινωνική εκμίσθωση, θα γίνεται άνευ όρων από τον ιδιώτη ανάδοχο. Όχι, ο ιδιώτης ανάδοχος έχει τη δυνατότητα να κάνει μια προσφορά και ως προς το κομμάτι της διαχείρισης, αλλά οι κανόνες της διαχείρισης θα διαμορφώνονται ρητώς από το Υπουργείο Κοινωνικής Συνοχής. Αυτό γίνεται ακριβώς για να αποφύγουμε κάποια από τα κακά παραδείγματα και το κακό ιστορικό που μπορεί να έχει αφήσει – και λέω κάποια γιατί ο Οργανισμός Εργατικής Κατοικίας έχει κάνει και πολύ μεγάλα αλλά στη χώρα αυτή στον τόπο μας και τους πολίτες, τους Έλληνες και τις Ελληνίδες – κάποια από τα προβλήματα γκετοποίησης περιοχών και εργατικών κατοικιών. Ακριβώς για αυτό τον λόγο τα κρατάμε πάνω μας και με δικούς μας κανόνες ο ιδιώτης θα έχει την υποχρέωση, εφόσον το αναλάβει, να μπορέσει να διατηρήσει την περιοχή αυτή έτσι όπως θέλουμε.

Επίσης, σημαντικό είναι ότι στην κοινωνική αντιπαροχή μπαίνουν μέσα και εμπορικές χρήσεις. Ακριβώς για να μην επαναλάβουμε λάθη του παρελθόντος, μπαίνει μέσα και η δυνατότητα εμπορικής χρήσης, για να μπορέσει μία έκταση κοινωνικής αντιπαροχής να είναι πιο βιώσιμη, να είναι πιο ενεργή, να μπορεί να υπάρχει εμπορική δραστηριότητα και να είναι κομμάτι μιας κανονικής γειτονιάς της καθημερινότητας όλων μας.

Ο δεύτερος άξονας που έρχεται και δίνει απάντηση στο στεγαστικό πρόβλημα το συγκεκριμένο νομοσχέδιο, είναι κάτι στο οποίο, πλην μιας Εισηγήτριας, δεν αναφέρθηκε κανείς από εσάς. Καταλαβαίνω ότι οι περισσότεροι διαβάσατε το νομοσχέδιο μέσω της διαβούλευσης, αλλά και στο κομμάτι της ενσωμάτωσης σχολίων της διαβούλευσης που έγινε, πολύ σημαντικά παραδείγματος χάρη σχόλια τα οποία έκανε η ΕΣΑμεΑ, τους ακούσαμε και τα ενσωματώσαμε μέσα. Αλλά, πέραν αυτού, φτιάξαμε και μια διάταξη πολύ σημαντική, η οποία απευθύνεται στη συνεργασία των δύο Υπουργείων, του Υπουργείου Εθνικής Αμύνης, που το δούλεψε πάρα πολύ αυτό και ο αρμόδιος Υπουργός και ο Υφυπουργός βοήθησαν πάρα πολύ, της Προεδρίας της Κυβέρνησης και ημών, έτσι ώστε να υπάρχουν προγραμματικές συμβάσεις.

Για να είμαι σαφής εδώ σε κάποια από τα μη ενεργά στρατόπεδα του Υπουργείου Εθνικής Αμύνης, η επιλογή των οποίων γίνεται πρωτίστως από το ίδιο το Υπουργείο, αλλά και με κοινωνικοοικονομικά κριτήρια και πολεοδομικά κριτήρια που δίνει και η Προεδρία, αλλά και το δικό μας Υπουργείο, σε κάποια από αυτά τα μη ενεργά στρατόπεδα να μπορέσουν να γίνουν χιλιάδες κατοικίες, έτσι ώστε σε οικόπεδα πρώην στρατόπεδα μη ενεργά, στη μέση του αστικού ιστού, να μπορούν σε αυτές τις πολύ μεγάλες εκτάσεις, σε πολλές περιπτώσεις σε αρκετές περιπτώσεις μεγαλύτερες εκτάσεις από αυτές της περιουσίας άλλων Υπουργείων, που έρχονται και λειτουργούν μέσω της κοινωνικής αντιπαροχής, να χτιστούν πλήρως από το Δημόσιο, με χρήματα του Δημοσίου και του Υπουργείου Κοινωνικής Συνοχής, να χτιστούν από το Υπουργείο Εθνικής Αμύνης, το οποίο έχει ταχύτητα, εμπειρία και εξειδικευμένη γνώση πάνω στο πώς γίνεται αυτό, κοινωνικές κατοικίες.

Το 25% των κατοικιών που θα φτιαχτούν μέσα σε αυτά τα επιλεγμένα πρώην στρατόπεδα, τα ανενεργά στρατόπεδα, θα κατευθυνθούν για τις πολύ ουσιαστικές αρμοδιότητες, αλλά και πολύ ουσιαστικές ευθύνες που έχει το ίδιο το Υπουργείο, δηλαδή, τη Στέγαση των Στελεχών των Ενόπλων Δυνάμεων. Το 25% των επιλεγμένων στρατοπέδων θα κατοικηθούν από στρατιωτικούς μας και τις οικογένειές τους. Ένα 75%, όμως, θα κατευθυνθεί ακριβώς αυτό που συζητάμε σήμερα, στην ανέγερση χιλιάδων κατοικιών για κοινωνικό σκοπό, σε οικογένειες με πολλά παιδιά, σε μονογονεϊκές οικογένειες, σε οικογένειες με άτομα με αναπηρία, έτσι ώστε να δώσουμε και αυτή την απάντηση, πλήρως με δημόσιους πόρους, δημόσια κατασκευή και δημόσια διανομή των διαμερισμάτων, για να εξυπηρετήσουμε το σκοπό μας.

Κύριε Πρόεδρε θέλω να κλείσω με αυτό. Το νομοσχέδιο αυτό έχει το ένα του κομμάτι, το οποίο δίνει ουσιαστικές απαντήσεις σε αυτό το πρόβλημα, το πρόβλημα το στεγαστικό το οποίο όλοι ξέρουμε ό,τι δεν μπορεί να λυθεί με ένα «μαγικό ραβδί». Δεν είναι ένα πρόβλημα, το οποίο, από τη μία μέρα στην ,άλλη μπορεί να λυθεί, δυστυχώς. Αν ήταν έτσι, θα το είχαν κάνει άλλες χώρες, θα το είχαν λύσει και εμείς θα πηγαίναμε απλά να παραμετροποίησουμε και να ακολουθήσουμε αυτό που κάνουν άλλες χώρες. Δυστυχώς, είναι ένα πρόβλημα ενιαίο, ευρωπαϊκό, του δυτικού κόσμου, το οποίο καμία χώρα δεν έχει καταφέρει προς το παρόν, επιτυχώς να λύσει.

Για αυτό ερχόμαστε με μια ευρεία γκάμα, με μία «φαρέτρα από όπλα», για να πολεμήσουμε το πρόβλημα αυτό. Ναι, είναι λύσεις οι οποίες παρουσιάζονται στο portal το οποίο έχουμε φτιάξει το stegasi.gov.gr. Δεν νομοθετούμε το portal. Το portal δεν χρειάζεται νομοθέτηση. Αυτό που νομοθετούμε και χρειάζεται, για όσους μπορεί τεχνικά να μη το γνωρίζουν, είναι η ηλεκτρονική διασύνδεση που, για να γίνει η διασύνδεση και άρα η παραμετροποίηση τού «είμαι η Δόμνα Μιχαηλίδου, μπαίνω στο portal για να δω τι πρόγραμμα μπορεί να χρειάζομαι και να μου βγουν τα στοιχεία μου από το ΤAXISNet και από την Α.Α.Δ.Ε.», αυτό το πράγμα, ναι, χρειάζεται νομοθέτηση, για να γίνει αυτή η διαλειτουργικότητα, όπως και άλλες δια λειτουργικότητες μεταξύ πληροφοριών άλλων Υπουργείων. Δεν μπορούμε αυθαίρετα να ζητάμε διαλειτουργικότητες χωρίς να το έχει ψηφίσει το Ελληνικό Κοινοβούλιο.

Όλα αυτά τα μέτρα, λοιπόν, περιγράφονται και μπορούν να παραμετροποιηθούν και να πρoσωποποιηθούν στο stegasi.gov.gr. Ένα portal που κάναμε για να ξέρουν όλοι οι Έλληνες τι είναι αυτά που γίνονται, σε επίπεδο μεταρρυθμίσεων, σε επίπεδο προγραμμάτων, σε επίπεδο φορολογικής πολιτικής.

Θέλω να κλείσω όμως με δύο Διατάξεις στο Γ΄ μέρος του νομοσχεδίου αυτού, που είναι πάρα πολύ σημαντικές για εμάς. Η μία έχει να κάνει με την θέσπιση δομών βραχυχρόνιας φροντίδας για Άτομα με Αναπηρία. Αυτές απαντάνε σε ένα πολύ μεγάλο ερώτημα και σε μια πολύ μεγάλη αγωνία των γονέων. Υπηρετώ τις Κοινωνικές υποθέσεις από το 2019, μαζί με την ομάδα μου και πολύ συχνά βρίσκουμε οικογένειες οι οποίες μας λένε κάτι στο οποίο έχουν απόλυτο δίκιο. «Έχω δύο παιδιά, το ένα έχει αναπηρία, το άλλο δεν έχει αναπηρία και το ένα από τα δύο αποφοιτά από το πανεπιστήμιο. Το πανεπιστήμιο είναι σε άλλη πόλη από αυτή της την οποία ζούμε, δεν έχω τρόπο να αφήσω το παιδί μου που έχει αναπηρία σε μία δομή για κάποιες λίγες μέρες έτσι, ώστε να πάω να δω το άλλο μου παιδί και να χαρώ και εγώ για την αποφοίτησή του. Δεν έχω τρόπο να πάω στο γιατρό ένα απόγευμα, γιατί είμαι μονογονεϊκή οικογένεια, δεν μπορεί να βοηθήσει ο παππούς και η γιαγιά και πρέπει να αφήσω κάπου με ασφάλεια σε έναν χώρο που υπάρχουν ειδικοί, που σέβονται και εξυπηρετούν τις ανάγκες του παιδιού μου έτσι, ώστε να μπορεί με ασφάλεια να είναι εκεί, όσο εγώ είμαι σε γιατρό».

Ερχόμαστε, λοιπόν, με το νομοσχέδιο αυτό και εξυπηρετούμε αυτήν την πολύ σημαντική διαχρονική ανάγκη για τα Άτομα με Αναπηρία. Ξέρετε είναι πάρα πολλές οι ανάγκες των Ατόμων με Αναπηρία και δεν θα πω ό,τι τα έχουμε κάνει όλα. Επ’ ουδενί δεν τα έχουμε κάνει όλα. Από το 2019 όμως υπηρετούμε με πάρα πολύ μεγάλη συνέπεια τον χώρο αυτό, με το Προσωπικό Βοηθό, με την Προσβασιμότητα Κατοίκων, με την Εθνική Πύλη Αναπηρίας, με την Κάρτα Αναπηρίας, που δεν χρειάζεται πια ένα άτομο με αναπηρία να πάει να πάρει ένα εισιτήριο για την Ακρόπολη και να βγάλει να ξεδιπλώσει όλα του τα χαρτιά, για να αποδείξει ότι μπορεί η αναπηρία του να μη φαίνεται να είναι αόρατη, αλλά, ναι, όντως, έχει κάποια νευροαναπτυξιακή αναπηρία.

Το τελευταίο στο οποίο θέλω να σταθώ, είναι η πολύ σημαντική διάταξη που έχουμε για την αναγνώριση εφ’ όρου ζωής της τριτεκνικής ιδιότητας. Το δημογραφικό είναι κύριο πρόβλημα εθνικής επιβίωσης και καίριος στόχος στον οποίο έχουμε να πετύχουμε την αναχαίτιση του. Ένα πολύ σημαντικό βήμα στην κατεύθυνση αυτή είναι η αναγνώριση της τριτεκνικής ιδιότητας εφ’ όρου ζωής. Μια οικογένεια, δύο γονείς, ένας γονιός είναι τρίτεκνοι μέχρις ότου το τρίτο τους παιδί ενηλικιωθεί και μετά τα 18 παύουν να έχουν αυτή την ιδιότητα. Οι τρίτεκνοι θα είναι και θα παραμένουν τρίτεκνοι γονείς για μια ζωή, για να μπορεί και το Κράτος να συμβάλλει συνεχώς. Το είπε και η κυρία Συρεγγέλα, η Εισηγήτριά μας.

Από το 2018 και από τη διακομματική συμφωνία για το δημογραφικό, συνεχώς προσθέτουμε «όπλα στη φαρέτρα μας» και μπορούμε να βοηθούμε, άλλες φορές με ποιο ανακουφιστικά, άλλες με λιγότερο ανακουφιστικά, άλλες με πιο αποτελεσματικά, άλλες φορές με μέτρα που αφορούν περισσότερους, άλλες που αφορούν λιγότερους, αλλά μπορεί και πιο ευάλωτους συμπολίτες μας, για ένα καλύτερο, πιο εύκολο και πιο αισιόδοξο αύριο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς την κυρία Υπουργό. Αύριο συνεχίζουμε με τις επόμενες συνεδριάσεις της Επιτροπής μας για την επεξεργασία του νομοσχεδίου, στις 10.00΄ και στις 13.00΄. Σας ευχαριστώ πολύ. Ολοκληρώθηκε η σημερινή συνεδρίαση, η πρώτη ανάγνωση της Επιτροπής μας. Ευχαριστώ.

Στο σημείο αυτό έγινε η γ΄ ανάγνωση των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**